Honda RS150 buat peminat MUFC

AYER KEROH 16 April. – Sebuah motosikal Honda RS150 bakal dimenangi penonton bertuah yang menyaksikan perlawanan Liga Super antara Kelab Bolasepak Melaka United (MUFC) FC menentang Selangor FC, Ahad ini di Stadium Hang Jebat.

Pengerusi MUFC Datuk Seri Utama Sulaiman Md. Ali berkata, buat julung kalinya hadiah motosikal ditawarkan untuk peminat bola sepak menerusi kempen ‘Jom Tengok Bola’ dan ia terbuka kepada 4,000 penonton yang dibenarkan hadir menyaksikan perlawanan secara langsung itu.

“Setiap tiket kemasukan dijual menerusi platform atas talian dengan harga RM20 bagi tempat duduk berbumbung dan RM15 untuk tempat duduk terbuka.

“Dengan kempen yang diadakan ini ia sekali gus diharap memberi peluang peminat bola sepak untuk memberi sokongan kepada pasukan kesayangan mereka,” katanya pada sidang media di Seri Negeri, di sini hari ini.

Dalam pada itu, Sulaiman menasihatkan peminat bola sepak yang hadir perlu mematuhi prosedur operasi standard (SOP) yang ditetapkan bagi mengekang penularan COVID-19.

“Kita harap semua yang hadir mematuhi SOP yang ditetapkan dan insya-Allah kita harap (MUFC) dapat kemenangan pada perlawanan itu nanti,” katanya.


Bantuan awal persekolahan RM150 diagih Isnin ini – KPM

KUALA LUMPUR, 14 Jan – Bantuan Awal Persekolahan (BAP) sebanyak RM150 seorang bagi sesi persekolahan 2022/2023 akan mula diagihkan Isnin ini (17 Jan).

Kementerian Pendidikan (KPM) menerusi kenyataan hari ini memaklumkan murid Tahun 1 hingga Tingkatan 4 dalam kalangan isi rumah berpendapatan RM3,000 ke bawah yang sedang dalam sesi persekolahan bagi tahun 2021/2022 layak menerima bantuan tersebut.

“Sementara itu, bagi murid Tahun 1 yang akan mula mendaftar masuk sekolah pada 21 Mac 2022, pemberian BAP akan dilaksanakan selepas proses pendaftaran selesai,” menurut kenyataan itu.

Bagi pengagihan secara tunai, ia akan dilaksanakan di sekolah mengikut prosedur operasi standard (SOP) dikeluarkan oleh Majlis Keselamatan Negara dan Kementerian Kesihatan.

“KPM yakin pemberian BAP ini akan dapat membantu ibu bapa dan penjaga membuat persiapan awal untuk anak-anak memulakan persekolahan bagi Sesi Akademik 2022/2023,” katanya.

Pada pembentangan Bajet 2022 lepas, bagi sesi persekolahan tahun 2022/2023 kerajaan bersetuju meningkatkan kadar BAP kepada RM150 untuk seorang murid berbanding RM100 sebelum ini.


896 AEFI berkaitan dos penggalak diterima, 42 serius – KP Kesihatan

Ketua Pengarah Kesihatan Tan Sri Dr Noor Hisham Abdullah berkata daripada 896 AEFI itu, sebanyak 42 kes menerima kesan sampingan yang serius manakala baki mengalami kesan sampingan minimum.

“Kalau dilihat jumlah dilaporkan itu, 0.4 untuk setiap 1,000 dos diberikan, bagi dos penggalak adalah 0.1 untuk 1,000 dos diberikan manakala kesan sampingan teruk ialah 0.05 bagi 1,000 dos diberikan,” katanya pada sidang media di Bangunan Parlimen, di sini hari ini.

Mengenai laporan miokarditis dalam kalangan kanak-kanak, beliau berkata hanya satu hingga tiga kes bagi setiap 100,000 kanak-kanak mendapat kesan miokarditis hasil vaksinasi, namun akan menjadi 36 kali ganda lebih tinggi untuk mendapat miokarditis sekiranya tidak divaksin.

Berhubung perkembangan terkini AEFI melibatkan banduan Penjara Kajang, Dr Noor Hisham berkata 13 daripada 18 laporan yang diterima telah selesai disiasat dan dibentangkan dalam mesyuarat Jawatankuasa Farmakovigilan Khas Vaksin COVID-19 (JFK) pada 12 Jan lepas.

“Lima laporan lagi termasuk yang melibatkan kematian masih dalam siasatan…sementara hasil penilaian JFK berdasarkan laporan siasatan diterima, 10 daripada kes tersebut (selesai disiasat) dikenal pasti bukan disebabkan vaksin yang diterima banduan.

Sementara itu, Khairy berkata setiap laporan AEFI melalui proses terperinci bagi membolehkan Kementerian Kesihatan (KKM) menjalankan siasatan termasuk bedah siasat dan pandangan klinikal sebelum mengesahkan sama ada kes disebabkan vaksin atau sebaliknya.

Ditanya mengenai kebimbangan masyarakat berhubung dos penggalak yang dikaitkan dengan beberapa berita kematian yang tular dalam media sosial, Khairy berkata KKM akan mengeluarkan semua data AEFI berkaitan dos penggalak.

Sambil menyatakan sebahagian besar berita yang tular tiada kaitan dengan vaksinasi, beliau berkata KKM akan menjalankan siasatan rapi terutamanya membabitkan kes kematian. – BERNAMA


Bantuan khas Aidilfitri RM500 kepada penjawat awam

KUALA LUMPUR, 5 April – Kerajaan bersetuju memberikan Bantuan Khas Kewangan Aidilfitri sebanyak RM500 kepada semua penjawat awam Gred 56 dan ke bawah, termasuk kakitangan di bawah skim Contract Of Service, Contract For Service, pegawai sambilan harian serta lantikan di bawah MySTEP.

“Bantuan khas tersebut melibatkan peruntukan sebanyak RM923 juta dan akan memanfaatkan lebih dua juta penjawat awam dan pesara,” katanya dalam kenyataan, hari ini.

Ismail Sabri berkata pengumuman Bantuan Khas Kewangan Aidilfitri pada tahun ini dibuat lebih awal sebagai langkah keprihatinan kerajaan dalam membantu rakyat membuat perancangan awal dan persiapan bagi menyambut Aidilfitri.

Kerajaan berharap dengan pemberian bantuan khas tersebut dapat meringankan beban kewangan penjawat awam dan pesara serta dijadikan sebagai pemangkin kepada mereka untuk terus berkhidmat dengan penuh dedikasi.- BERNAMA


Helikopter dinaiki Abang Johari mendarat cemas, semua selamat

KUCHING, 18 Dis – Helikopter dinaiki Ketua Menteri Sarawak Tan Sri Abang Johari Tun Openg terpaksa melakukan pendaratan cemas di padang kawad Universiti Malaysia Sarawak (Unimas) kira-kira 2 petang tadi akibat hujan lebat.

“Akibat hujan lebat, helikopter itu yang sepatutnya mendarat di Masjid Jamek Negeri terpaksa dilencongkan ke Unimas. Semua penumpang dalam helikopter termasuk Abang Johari selamat,” kata Setiausaha Sulit Ketua Menteri, Ahmad Hazlan Ismawi ketika dihubungi Bernama hari ini.

Beliau berkata insiden itu berlaku ketika helikopter yang dinaiki Abang Johari sedang dalam penerbangan dari Gedong ke Masjid Jamek di Kuching.

Terdahulu, satu klip video berdurasi 30 saat yang tular di media sosial memaparkan sebuah helikopter berwarna putih sedang melakukan pendaratan cemas semasa hujan lebat.

Abang Johari merupakan Pengerusi Gabungan Parti Sarawak (GPS) dan bertanding di kerusi Dewan Undangan Negeri (DUN) Gedong pada Pilihan Raya Negeri (PRN) Sarawak ke-12.


Tiga maut kemalangan babit dua kenderaan

SEREMBAN, 14 Feb – Tiga termasuk seorang remaja maut manakala empat cedera dalam kemalangan membabitkan dua kenderaan di KM 20.8 Lebuhraya Seremban-Port Dickson (SPDH) menghala ke Telok Kemang, Port Dickson, di sini hari ini.

Ketua Polis Daerah Port Dickson Supt Aidi Sham Mohamed berkata kejadian kira-kira 1.30 tengah hari itu melibatkan kereta Toyota Camry dinaiki enam individu berusia 16 hingga 51 tahun dan kenderaan pacuan empat roda Toyota Hilux dipandu seorang lelaki berusia 45 tahun.

Beliau berkata kesemua yang maut adalah penumpang Toyota Camry iaitu R. Mogana, 35, M. Pangaja Valli, 51, dan S. Jagannatth, 16.

“Kemalangan berlaku apabila kesemua penumpang serta pemandu Toyota Camry yang berasal dari Ampang, Selangor itu dalam perjalanan ke sebuah kuil di Batu 5, Jalan Pantai, Port Dickson manakala Toyota Hilux itu menuju ke Taman Intan Perdana untuk menyiapkan projek perumahan.

“Sebaik tiba di lokasi, pacuan empat roda itu dipercayai melanggar belakang kereta terbabit menyebabkan tiga penumpang belakangnya tersepit dan maut di tempat kejadian dengan tiga yang lain mengalami patah tangan kiri serta tulang rusuk. Pemandu Toyota Hilux pula cedera ringan,” katanya dalam kenyataan.

Aidi Sham berkata berdasarkan ujian saringan, pemandu pacuan empat roda itu didapati bebas daripada alkohol dan dadah, namun beliau ditahan untuk siasatan lanjut di bawah Seksyen 41 (1) Akta Pengangkutan Jalan 1987.


Cadang anjur Festival Art and Craft sempena Tahun Melawat Melaka 2024 – MTA

AYER KEROH 30 Januari – Penganjuran Festival Art and Craft sempena Tahun Melawat Melaka 2024 dijangka membawa kelainan kepada pengunjung sekali gus menarik kedatangan pelancong luar Melaka.

Presiden Persatuan Pelancongan Negeri Melaka (MTA), Madelina Kuah berkata itu merupakan salah satu cadangan MTA bagi memastikan Melaka satu-satunya negeri menganjurkan festival berkenaan dengan konsep yang berbeza.

“Buat masa ini kita sedang menunggu kalendar pelancongan negeri daripada Kerajaan Negeri, kita cadangkan kepada Setiausaha Kerajaan Negeri untuk membuat ‘think tank’ dengan semua Pertubuhan bukan kerajaan (NGO).

“Kita cadang anjurkan Festival Art and Craft yang lebih luar biasa untuk menarik kehadiran pelancong luar, dan festival ini juga mempunya elemen warisan dan tradisional yang perlu diketengahkan.

“Fokus kita untuk perkenalkan kawasan tapak warisan Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO) di negeri ini dan bukan hanya kawasan tumpuan utama pelancong,” katanya ketika dihubungi Melaka Hari Ini (MHI) di sini, hari ini.

Mengulas lanjut, Madelina berkata penganjuran festival itu bukan hanya menarik kedatangan pelancong luar ke Melaka, malah menghidupkan kembali peninggalan sejarah serta warisan yang ada di negeri ini.

“Jika disebut tentang kraftangan ini, banyak yang sudah dilupakan begitu sahaja, contohnya cara membuat tukul besi, cara membuat kasut manik, cara menghasilkan lampu ‘lantern’ Cina dan banyak lagi.


Pelakon, pengarah Jit Murad meninggal dunia

KUALA LUMPUR, 12 Feb – Pelakon teater, pengarah dan penulis terkenal Jit Murad atau nama sebenarnya Aziz Mirzan Murad, 62, meninggal dunia hari ini.

Perkara itu disahkan oleh rakannya pelawak Harith Iskander semasa dihubungi Bernama, dan beliau turut memberitahu jenazah akan dikebumikan di Tanah Perkuburan Islam Bukit Kiara esok.

Harith dalam catatan Instagram berkata: “Sahabatku Jit Murad … andalah segalanya bagiku sebelum bertemu Jez (Jezamin Lim-isteri Harith).. kehilanganmu amat dirasai, anda seorang yang bijak berbicara dengan keletahmu, Al-Fatihah” katanya.

Sementara itu Presiden OKU Sentral, Datuk Ras Adiba Radzi turut menyampaikan ucapan takziah menerusi akaun Twitter dan berkata: “Keadaan tidak lagi sama seperti dahulu tanpa anda bersama kami Jit (Jit Murad). Kehilanganmu amat dirasai. Bersemadilah dengan aman, daripada dia kita datang, kepada dia kita kembali. Al-Fatihah”.

Selain itu pelakon Tengku Iskhan Shah Tengku Haidar, atau dikenali sebagai Que Haidar dalam catatan instagramnya erkata: “Jit Murad, pelakon cemerlang, antara pelakon yang benar-benar saya hormati lakonannya. Kehilangan yang cukup besar dalam dunia lakonan. Al-Fatihah,”. – BERNAMA


Bekas Yang Dipertua Negeri Sabah Tun Sakaran Dandai meninggal dunia

“Sama-sama kita mendoakan semoga Allah SWT mencucuri rahmat ke atas roh Allahyarham dan ditempatkan dalam kalangan orang yang beriman dan beramal soleh. Al-fatihah,” katanya menerusi kenyataan ringkas hari ini.

Pada 18 Ogos lalu, Sakaran dimasukkan ke hospital itu kerana disyaki dijangkiti COVID-19, sebelum dipindahkan ke Unit Rawatan Rapi (ICU) pada 25 Ogos.

Sakaran berasal dari Semporna berkhidmat sebagai Yang Dipertua Negeri Sabah kelapan bermula 1 Jan 1995 hingga 31 Dis 2002 dan sebelum itu pernah menjadi Ketua Menteri Sabah kelapan pada 1994.


USIM sumbang komputer riba kepada siswa terkesan banjir

NILAI 25 Dis – Seorang penuntut Fakulti Sains dan Teknologi Universiti Sains Islam Malaysia (USIM), Muhammad Hakimi Alif Rahman bukan sahaja kehilangan harta benda namun banjir besar berlaku di Taman Sri Nanding turut memusnahkan keperluan pengajiannya.

“Semasa air semakin naik, komputer riba yang saya gunakan selama ini untuk pembelajaran tidak sempat diselamatkan dan hilang di bawa arus banjir,” katanya.

Hakimi merupakan antara lima kumpulan pelajar USIM terawal yang merima sumbangan komputer riba baharu bagi menggantikan komputer riba mereka yang hilang dan rosak kerana bencana banjir.

Sumbangan komputer riba ini telah diserahkan oleh wakil Bahagian Hal Ehwal Pelajar dan Majlis Perwakilan Pelajar pada semalam, Jumaat di kediaman masing-masing di Kuantan, Pahang dan Hulu Langat, Selangor.

Menurut Timbalan Naib Canselor (Hal Ehwal Pelajar dan Alumni), Profesor Madya Dr. Mohd Rushdan Mohd Jailan, USIM mengambil langkah proaktif seperti ini kerana cakna dan prihatin terhadap kejadian bencana banjir luar biasa ini telah merosakkan dan memusnahkan komputer riba yang digunakan mereka dalam pembelajaran dan pengajaran (PdP) sebelum ini.

“Sebagai permulaan, Pengurusan Universiti telah meluluskan perolehan sebanyak 22 buah komputer riba melalui Pusat Wakaf dan Zakat USIM untuk diagihkan segera kepada pelajar yang terkesan.

“Memfokuskan sumbangan kepada pelajar di peringkat Sarjana Muda, penggantian segera komputer riba baharu ini bagi memastikan proses PdP mereka tidak terjejas terutamanya ketika ini proses PdP masih dilaksanakan secara dalam talian akibat penularan pandemik COVID-19” tambahnya.

Sehingga 24 Disember 2021, seramai 119 orang pelajar USIM direkodkan terkesan dengan banjir dan universiti bersedia mempertimbangkan sumbangan tambahan komputer riba sekiranya terdapat keperluan.

Selain itu, USIM turut menyelaraskan bentuk bantuan lain kepada pelajar yang terjejas banjir antaranya pembersihan kediaman, bantuan makanan kering, wang tunai, bantuan psikologi dan penginapan sementara di kolej kediaman dan rumah tamu universiti.


Azizulhasni, Shah Firdaus layak ke pusingan pertama 1/32

TOKYO 4 Ogos – Pelumba berbasikal trek negara Datuk Mohd Azizulhasni Awang dan Muhammad Shah Firdaus Sahrom memulakan cabaran mereka di Olimpik Tokyo hari ini dengan baik apabila layak ke pusingan pertama 1/32 acara pecut lelaki.

Azizulhasni layak ke pusingan selanjutnya apabila mencatatkan masa 9.626 saat (s) dan menamatkan pusingan kelayakan di tempat ke-17 manakala Muhammad shah Firdaus pula menduduki tempat ke-23 dengan catatan masa 9.700s.

Cabaran sukar menanti Azizulhasni pada pusingan seterusnya apabila dia akan berhadapan juara bertahan Jason Kenny dari Great Britain, manakala Shah Firdaus pula akan bertemu Harroe Lavreysen dari Belanda.

Sementara itu Jeffrey Hoogland mencatatkan rekod baharu Olimpik 9.215 dan sekali gus memecahkan rekod yang dicatatkan Jack Carlin (Great Britain) kira-kira 20 minit sebelum itu.

Jack sebelum ini memecahkan rekod Olimpik yang dipegang rakan senegara Jason yang mencatatkan masa 9.551s di Rio 2016 pada pusingan kelayakan lima tahun lalu.


UMNO mohon benarkan pergerakan rumah ke rumah

KUALA LUMPUR 28 Okt – Majlis Kerja Tertinggi (MKT) UMNO meminta supaya diberikan kelonggaran prosedur operasi standard (SOP) berkempen menerusi pergerakan rumah ke rumah sepanjang Pilihan Raya Negeri (PRN) Melaka.

Setiausaha Agung UMNO, Datuk Seri Ahmad Maslan berkata, pihaknya akan memastikan segala pergerakan dan bilangan ahli yang terlibat itu adalah terhad dan tidak melanggar SOP.

“Kita ada bincang dalam MKT supaya ada kelonggaran sedikit kepada SOP dalam PRN Melaka, supaya sedikit pergerakan boleh dibenarkan contohnya, rumah ke rumah dengan bilangan yang terhad.

Beliau berkata demikian pada sidang media selepas Mesyuarat Majlis Kerja Tertinggi (MKT) UMNO di Pusat Dagangan Dunia (WTC) dipengerusikan Presiden UMNO, Datuk Seri Ahmad Zahid Hamidi, sebentar tadi.

“Ia tidak bermaksud bahawa UMNO tidak cakna atau prihatin kesihatan rakyat, kita prihatin…kita harapkan SOP sebagaimana Pilihan Raya Kecil (PRK) Dewan Undangan Negeri (DUN) Chini 2020 dan PRK DUN Slim mungkin boleh digunakan.

“Ketika PRK itu, kedua-dua kawasan itu belum ada seorang pun divaksinkan, sekarang sudah 95 peratus penduduk dewasa sudah divaksinkan dan 79 peratus rakyat Malaysia sudah divaksin.

“Kita terus kena buat SOP tapi pada ketika ini, kita ingin seimbang berhubung kesihatan rakyat dan diseimbangkan dengan demokrasi piliharan raya,” katanya lagi.


Pemandu teksi JB – Singapura mula rancak bawa penumpang

JOHOR BAHRU, 1 Mei – Khidmat teksi rentas sempadan antara Singapura dan Malaysia yang disambung semula bermula hari ini selepas dua tahun digantung akibat pandemik COVID-19, adalah rahmat dan hadiah bagi pemandu teksi di kedua-dua buah negara.

Setelah dua tahun hilang punca pendapatan, golongan terbabit dilihat sibuk dan ‘hidup’ dengan mengambil penumpang di Terminal Bas Larkin Sentral, di sini hari ini.

Arshad Abdul Jalal, 56, menyifatkan ia sebagai rahmat menjelang Syawal memandangkan masalah permohonan permit untuk ke Singapura dialami mereka sebelum ini telah selesai.

“Tepat 12 malam tadi kami sudah mula ambil penumpang di sini dan juga Singapura…selepas dua tahun tidak dapat masuk Singapura, hari ini adalah hari pertama kita dapat beroperasi.

“Alhamdulillah apabila diumumkan kita dapat masuk, rasa bersyukur sebab proses untuk dapat permit ke Singapura ambil masa juga tetapi dengan berkat semua pihak yang membantu akhirnya dapat masuk semula…perasaan gembira itu tidak dapat digambarkan,” katanya yang telah lima tahun memandu teksi ke republik itu kepada Bernama ketika ditemui di Terminal Bas Larkin Sentral, di sini.

Perasaan gembira turut diluahkan pemandu teksi warga Singapura, Hanif Mahbob, 69, yang menjelaskan kebenaran teksi rentas sempadan turut disambut baik pemandu teksi di republik itu, sekali gus berpeluang untuk bertemu kembali dengan rakan-rakan pemandu di sini.

“Alhamdulillah, memang rasa gembira kerana dapat bertemu kembali dengan rakan-rakan di sini (Johor), selama dua tahun ini saya hanya memandu teksi di Singapura, jadi apabila dapat masuk kembali rasa teruja.

“Menyediakan perkhidmatan teksi rentas sempadan ini tidak sama dengan memandu teksi dalam bandar raya, kerana ia lebih santai dan menenangkan,” katanya memandu teksi sejak 38 tahun lepas.

Sementara itu, Pengurus Bangunan Larkin Sentral Mohd Helmi Mohd Affendi berkata perkhidmatan bas dan teksi rentas sempadan Johor Bahru-Singapura beroperasi daripada stesen bas itu secara serentak hari ini.

Beliau berkata sebanyak tiga syarikat bas terlibat iaitu SBS Transit, Singapore Johore Express dan Causewaylink, dengan penghantaran bas pertama bermula pada 5.20 pagi dan terakhir 12.30 tengah malam.

“Bas merentas sempadan lebih kurang 100 trip sehari, dijangka minggu pertama tidak ramai kerana orang bercuti dan mungkin bertambah dalam minggu kedua,” katanya.

Mohd Helmi berkata, terdapat kira-kira 60 pemandu teksi Johor Bahru-Singapura dan dianggarkan 30 pemandu teksi dapat memulakan operasi mereka hari ini, memandangkan selebihnya masih dalam proses memperbaharui permit dan menunggu kelulusan daripada Kementerian Pengangkutan republik itu.

Sementara itu, tinjauan Bernama mendapati aliran trafik di Tambak Johor sejak awal pagi tadi hingga tengah hari ini sesak dan kenderaan bergerak perlahan dari Singapura menuju masuk ke negara ini melalui Johor Bahru.

Tinjauan dilakukan di Panggung Opera Permaisuri Zarith Sofiah yang terletak berhadapan Tambak Johor menunjukkan kenderaan hampir tidak bergerak kerana peningkatan kenderaan menuju masuk ke negara ini selain beberapa kumpulan individu berjalan menyeberang Tambak Johor dari Singapura untuk ke CIQ di Bangunan Sultan Iskandar (BSI) dipercayai untuk pulang ke kampung halaman dan mengambil peluang mengunjungi pusat beli-belah sempena Aidilfitri tidak lama lagi.- BERNAMA


Amerika Syarikat ucap tahniah kepada Malaysia

KUALA LUMPUR 25 Nov. – Kerajaan Amerika Syarikat mengucapkan tahniah kepada Malaysia atas kejayaan selaku tuan rumah Sidang Kemuncak Kerjasama Ekonomi Asia Pasifik (APEC) yang menyaksikan Deklarasi Kuala Lumpur diisytiharkan serta pelancaran Visi Putrajaya 2040, kata Perdana Menteri Tan Sri Muhyiddin Yassin.

Beliau berkata pengisytiharan Deklarasi Kuala Lumpur dan pelancaran Visi Putrajaya 2040 itu bakal menjadi aspirasi baharu kepada komuniti APEC bagi pertumbuhan ekonomi serantau dalam tempoh 20 tahun akan datang.

Menurutnya, ucapan itu disampaikan oleh Duta Besar Amerika Syarikat ke Malaysia Kamala Shirin Lakhdhir bagi pihak kerajaan Amerika Syarikat ketika melakukan kunjungan hormat ke atas beliau di pejabatnya di bangunan Parlimen, semalam.

“Melalui Puan Yang Terutama Kamala, saya telah menyampaikan penghargaan kerajaan Malaysia selaku hos APEC 2020 kepada Presiden Donald Trump atas penglibatan beliau mewakili Amerika Syarikat pada Sidang Kemuncak APEC yang telah berlangsung secara maya pada 20 Nov lepas,” katanya menerusi akaun Facebooknya hari ini.

Muhyiddin berkata Kamala turut berkongsi mengenai perkembangan terkini beberapa vaksin COVID-19 keluaran syarikat bioteknologi dan farmaseutikal Amerika Syarikat yang sedang melalui proses ujian dan kelulusan Agensi Pentadbiran Makanan dan Ubat-Ubatan Amerika Syarikat (FDA).

Selain itu, beliau berkata perbincangan juga tertumpu kepada beberapa hal berkaitan mempertingkatkan kerjasama dua hala  termasuk bidang perdagangan, pelaburan, kewangan dan pendidikan serta isu-isu geopolitik serantau dan keselamatan antarabangsa.

“Saya akhiri pertemuan dengan menzahirkan harapan agar hubungan Malaysia dan Amerika Syarikat yang terjalin sekian lama dapat diperkukuhkan lagi pada masa hadapan,” katanya.


Lelaki cedera ditoreh pisau kerana mengadu ke SPRM

KUALA LUMPUR, 6 Ogos – Seorang lelaki tempatan ditahan polis tengah malam tadi selepas dipercayai mencederakan individu yang membuat aduan kepada Suruhanjaya Pencegahan Rasuah Malaysia (SPRM) ke atasnya.

Ketua Polis Daerah Sentul ACP Beh Eng Lai berkata mangsa, lelaki warga tempatan berusia 42 tahun luka di pergelangan tangan kiri dengan kedalaman tiga sentimeter selepas ditoreh pisau oleh suspek yang dikenalinya, pada 4 petang semalam di Jalan Ipoh, di sini.

Beliau berkata hasil siasatan mendapati berlaku perselisihan faham antara mangsa dan suspek berusia 36 tahun yang tidak berpuas hati dengan aduan dibuat mangsa berhubung kesalahan penyelewengan wang kepada SPRM terhadapnya.

“Sewaktu pertelingkahan, lelaki itu bertindak menoreh tangan kiri mangsa dengan sebilah pisau. Mangsa dihantar ke Hospital Kuala Lumpur bagi mendapatkan rawatan dan perlu menjalani pembedahan,” katanya dalam kenyataan hari ini.

“Suspek mempunyai tiga rekod pelbagai kesalahan jenayah lampau dan kes ini disiasat di bawah Seksyen 324 Kanun Keseksaan (menyebabkan cedera menggunakan senjata atau benda merbahaya). Dia akan dibawa ke mahkamah untuk permohonan reman bagi membantu siasatan,” katanya.

Beh meminta orang ramai yang mempunyai maklumat berhubung kejadian itu menghubungi Bilik Gerakan Ibu Pejabat Polis Daerah Sentul di talian 03-40482222.


Norma baharu dan disiplin

NORMA baharu atau kebiasaan baharu dalam kehidupan akibat wabak COVID-19 yang menyerang seluruh dunia berkait rapat dengan isu disiplin. Ia tidak pernah berlaku sebelumnya dan sifatnya mudah menular.

Bila Perintah Kawalan Pergerakan (PKP) dilaksanakan masyarakat rasa asing dan rimas dengan kebiasaan baru ini apabila minta tinggal di rumah demi keselamatan. Biasanya manusia suka bebas bergerak dan melakukan kegiatan harian tanpa sekatan.

Tetapi bahaya COVID-19 boleh meragut nyawa yang banyak seperti berlaku di Barat dan negara-negara lain. Alhamdulillah dengan pendekatan kerajaan memberi keutamaan kepada menyekat dan mengatasi penularan COVID-19 dan kegigihan petugas utama barisan depan ancaman ini dapat diatasi walaupun belum sepenuhnya reda. Kebimbangan masih ada sekiranya norma baharu gagal dihubungkan dengan displin kawalan diri.

Adab dalam tradisi Islam terhubung kait dengan disiplin fikir, displin hati dan disiplin amal. Tanpa disiplin ini kita akan kehilangan adab dan kehidupan menjadi lepas bebas tanpa kawalan dan menyebabkan wabak semakin tidak dapat dikawal.

Salah satu kelemahan yang ada pada manusia ialah mematuhi disiplin. Warga yang berdisiplin dalam berfikir menghasilkan pemikiran yang mendatangkan menfaat. Bersiplin menghasilkan niat sebagai asas kepada amal yang mana dalam kehidupan dipandu oleh akal yang sihat, hati yang jernih menghasilkan amal tertib dan terpedoman.

Mendepani wabak yang sangat bahaya mengajak kita berfikir tanpa disiplin diri dan mematuhi SOP yang dikenakan mengakibatkan penularannya semakin cepat merebak. Akal yang waras mengakui hakikat bahawa tanpa penawar atau ubat pengatasinya disiplin diri menjadi faktor yang amat mustahak diamalkan.

Hal yang sama berlaku tanpa disiplin hati gejolak nafsu mengambil tempat. Timbullah perasaan meremeh prosedur operasi standard (SOP) bila sedikit kebebasan yang diberi hingga penjarakan sosial dilanggar, pelitup muka dan hidung diabaikan, menghindarkan diri dari pemeriksaan suhu badan dan pencucian.

Ini bermakna disiplin diri hanya bersifat sementara dan menganggap ianya sangat penting mengelakkan penularan COVID-19 dan berlagak bebas tanpa menghiraukan akibatnya.

Disiplin diri adalah kunci penting bagi membantu meredakan wabak dari merebak. Malah dalam keadaan biasa sebelum berlakunya wabak ini masalah disiplin adalah masalah utama dalam kehidupan kita.

Kita kurang menjaga kebersihan persekitaran, menepati waktu seperti dijanjikan, beratur dan tertib dalam barisan, berebut-rebut mendapatkan sesuatu dan akhirnya siapa yang kuat serta licik dia dapat, manakala siapa yang lemah tinggal di belakang.

Norma baharu ini mendidik masyarakat supaya sabar, patuh kepada SOP dan kalau ia dibudayakan maka ianya menjadi jawapan terbaik kepada pencegahan COVID-19 dari terus menular.

SOP yang dilaksanakan dan dipatuhi dengan baik memberi kesan baik kepada kita, di samping kebebasan yang terbatas diberi secara berperingkat dalam mengatasi wabak ini dari merebak.

Dengan disiplin diri memilih duduk di rumah terutama kepada golongan kanak-kanak dan warga emas, SOP yang dianjurkan oleh Majlis Keselamatan Negara (MKN) berjaya menjadikan Malaysia negara satu digit penularan COVID-19.

Sekiranya amalan SOP ini dapat dipatuhi dengan penuh berdisiplin, kita bakal membentuk satu sikap dan gelagat baharu di kalangan kita supaya selepas berkhirnya wabak ini masyarakat mudah patuh kepada peraturan yang menjadi kunci utama kepada disiplin. Sejarah masa silam dalam Tamadun Islam, tertib dan adab menjadi faktor utama yang menyebabkan peradaban lahir dan kesejahteraan berjaya dijelmakan.

Islam mengajar umatnya supaya patuh kepada Allah dan Rasul dan juga Ulul Amri iaitu pihak yang memerintah. Bila pihak berkuasa agama sesebuah negeri atau negara memberi sesuatu fatwa dan mengeluarkan arahan ianya telah dibincangkan di kalangan ulama serta golongan yang pakar mengenai kesihatan, bukannya mempersoalkan mengapa tidak boleh bersolat Jumaat seperti biasa.

Orang Melayu harus belajar patuh dan taat kepada keputusan pihak yang berkuasa. Pihak berkuasa bukan sahaja perlu memahami masalah kehidupan warganya tetapi juga prihatin terhadap masalah ‘livelihood’ atau kebajikan hidup yang memberi kesan ekonomi yang langsung, peluang pekerjaan yang terdapat, pengangguran yang terjadi dan perniagaan serta pengeluran barangan terganggu.

Ianya kembali kepada sikap positif kita supaya sabar menghadapi cabaran wabak yang tidak pernah berlaku di negara kita dan dunia sebelum ini.

Sebagai umat beragama kita kena melihat ini sebagai pengajaran mengenai kesilaman kita yang tidak berdisiplin dan beradab menyebabkan pelanggaran hubungan sosial berlaku dan kerosakan alam sekitar terjadi. Ini yang disebutkan oleh Allah dalam al-Quran bahawa kerosakan alam termasuk manusia adalah akibat perbuatan tangan-tangan manusia sendiri.


32 selamat, tiga masih hilang dalam kejadian banjir lumpur di Bentong

KUANTAN, 19 Dis – Tiga termasuk seorang kanak-kanak lelaki hilang dipercayai dibawa arus dalam kejadian banjir lumpur di sebuah chalet di Bentong, kata Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani.

Beliau berkata semua mereka merupakan sebahagian daripada 35 individu yang berada di chalet berkenaan dan terperangkap akibat banjir lumpur pada 11.40 malam tadi.

“Kesemua mereka (yang hilang) merupakan warganegara tempatan dengan dua lagi, masing-masing seorang dewasa lelaki dan wanita, namun setakat ini, identiti mereka masih belum dikenal pasti,” katanya dalam kenyataan di sini hari ini.

Menurut Ismail, mangsa yang selamat termasuk lapan kanak-kanak ditemukan dalam keadaan kesejukan setelah berada di luar chalet kerana tidak berani berada dalam chalet yang dibimbangi tidak selamat.

Operasi mencari dan menyelamat (SAR) telah dijalankan sebaik sahaja dimaklumkan kejadian dan pasukan penyelamat telah berjaya menjumpai mangsa yang terselamat pada 4.09 pagi sebelum operasi membawa keluar tamat pada 8.30 pagi tadi.

Operasi itu dikendalikan Balai Polis dan Penyelamat (BBP) Genting Highlands yang dibantu BBP Gombak dan Pasukan Khas Taktikal Operasi Penyelamat Malaysia (STORM) Pahang.

Operasi mencari mangsa hilang hari ini yang melibatkan 22 pegawai dan anggota bomba serta tiga anjing pengesan, ditangguhkan pada 6.30 petang tadi ekoran cuaca gelap dan akan bersambung esok. – BERNAMA


MOVAK KPKT beri manfaat kepada 80,000 penerima

TANJUNG BIDARA 26 Ogos – Program Mobilisasi Vaksin Komuniti (MOVAK) anjuran  Kementerian Perumahan dan Kerajaan Tempatan (KPKT) akan memberi manfaat kepada 80,000 penerima apabila selesai pada 30 September depan.

Timbalan Ketua Setiausaha (Perumahan dan Kesejahteraan Komuniti) KPKT, Datuk Azhar Ahmad berkata, program yang diadakan dengan kerjasama Kementerian Perpaduan Negara itu sudah dimulakan di Ampang pada 6 Julai lalu.

“Ia diadakan di zon utara, tengah, selatan dan timur Semenanjung selepas mendapat kelulusan Badan Bertindak Imunisasi COVID-19 (CITF) bagi membantu mempercepat pemberian vaksin mengikut Program Imunisasi COVID-19 Kebangsaan (PICK).

“Hari ini, ia diadakan di Tanjung Bidara dalam daerah Alor Gajah dan Telok Mas dalam daerah Melaka Tengah bagi memastikan semua golongan di negeri ini mendapat vaksin untuk melawan pandemik COVID-19,” katanya.

Beliau berkata demikian ketika meninjau MOVAK KPKT bagi anggota komuniti di Dewan Undangan Negeri Tanjung Bidara di Dewan JAPERUN Tanjung Bidara, di sini hari ini.

Hadir sama Ahli Dewan Undangan Negeri Tanjung Bidara, Datuk Wira Md Rawi Mahmud; Setiausaha Bahagian Kesejahteraan Komuniti KPKT, Datuk Mohamad Musa dan Ketua Penolong Setiausaha bahagian itu, Mohd Khairul Azmi Khairuddin.

Seramai 2,000 orang dalam DUN Tanjung Bidara dijadualkan menerima vaksin dos pertama sepanjang program pemberian vaksin hari ini hingga Ahad ini.

Sementara itu, Md Rawi berkata, program berkenaan memberi tumpuan kepada anggota komuniti yang menghadapi masalah untuk mendaftar penerima vaksin melalui aplikasi MySejahtera seperti nelayan dan buruh am.

“Hari ini sahaja seramai 500 penerima vaksin yang berdaftar melalui Jawatankuasa Pembangunan dan Keselamatan Kampung (JPKK) masing-masing dijadualkan menerima vaksin masing-masing.

“Jadi saya sudah mengarahkan petugas JAPERUN dan sukarelawan MOVAK segera menghubungi mereka bagi memastikan mereka segera hadir dan jika gagal berbuat demikian penerima dalam senarai simpanan akan dipanggil untuk menerima suntikan vaksin itu,” katanya.


Harga maksimum ayam RM9.30 boleh dikurangkan

KUALA LINGGI 5 Dis – Harga maksimum ayam RM9.30 sekilogram akan dikurangkan lagi selepas ayam sejuk beku import memasuki pasaran bulan ini.

Sehubungan itu, Kementerian Perdagangan Dalam Negeri dan Hal Ehwal Pengguna (KPDNHEP) akan mengkaji semula harga maksimum berkenaan selepas ayam import memasuki pasaran.

Ketua Setiausahanya, Datuk Seri Hasnol Zam Zam Ahmad menjelaskan, harga ayam ditentukan oleh keadaan pasaran dan lazimnya, apabila penawaran ayam meningkat berikutan kemasukan ayam import, harga akan turun.

Beliau berkata, KPDNHEP memantau keadaan pasaran selepas Kementerian Pertanian dan Industri Makanan (MAFI) membenarkan ayam sejuk beku diimport sehingga 10,000 tan metrik atau 5.5 juta ekor sebulan, bagi tempoh bulan ini hingga Februari tahun hadapan.

“Harga maksimum itu bergantung pada harga ayam import dan kita lihat kesannya kepada penawaran, kalau ada penurunan harga, itu berita baik untuk pengguna.

“Apabila ayam import sudah masuk, penawaran akan menjadi berlebihan dan kita akan kaji semula harga maksimum ayam RM9.30,” katanya ketika ditemui selepas meninjau Program Jualan Keluarga Malaysia (PJKM) di pekan Kuala Sungai Baru, di sini hari ini.

Semalam, Timbalan Menteri itu, Datuk Rosol Wahid dilaporkan berkata, harga maksimum ayam standard ditetapkan RM9.30 sekilogram bagi jualan runcit dan RM8 sekilogram untuk pemborong di Semenanjung, kecuali Langkawi, berkuat kuasa Selasa depan.

Ia ditetapkan mengikut Skim Harga Maksimum Keluarga Malaysia (SHMKM) yang pertama kali diadakan, berkuat kuasa selama 25 hari hingga 31 Disember depan, bertujuan meringankan beban rakyat dalam menghadapi kenaikan harga barang keperluan.


Sasar wujudkan 50 Bazar Ramadan Rahmah

BANDA HILIR 9 Mac – Kementerian Perdagangan Dalam Negeri dan Kos Sara Hidup (KPDN) menyasarkan 50 Bazar Ramadan Rahmah diwujudkan pada Ramadan ini.

Timbalan Menterinya, Senator Fuziah Salleh berkata, inisiatif untuk mewujudkan bazar Ramadan berkenaan adalah supaya peniaga menjual makanan Menu Rahmah kepada golongan memerlukan selain mengenakan kos sewa yang murah kepada peniaga.

Beliau berkata demikian pada sidang media selepas merasmikan Program Wanita Pengguna Cakna, Bangkit Mendepani Cabaran Dunia sempena Hari Hak-hak Pengguna Sedunia dan Hari Wanita Sedunia.

Hadir sama, Exco Perpaduan, Penerangan Sumber Manusia dan Hal Ehwal Pengguna negeri, Ngwe Hee Sem dan Timbalan Ketua Setiausaha (Pendayaupayaan Pengguna), Datin Roszanina Wahab serta Pengarah KPDN Melaka, Norena Jaafar.

Mengulas lanjut, Fuziah berkata setakat ini kementeriannya sedang mengadakan sesi libat urus bersama Kementerian Pembangunan Kerajaan Tempatan (KPKT) bagi melaksanakan tujuan itu.

“Kita sedang melibat urus dengan pihak berkuasa tempatan (PBT) menerusi KPKT supaya boleh mewujudkan Bazar Ramadan Rahmah bagi mengelakkan berlaku pembaziran , supaya mempunyai Menu Rahmah, selain kos sewa (dengan harga) ‘Rahmah’.


‘Badang’ Melaka tuai dua emas kebangsaan

AYER KEROH 31 Mei – Atlet angkat berat terus mengharumkan nama Negeri Melaka apabila merangkul dua pingat emas pada Kejohanan Angkat Berat Youth, Junior dan Senior Kebangsaan 2023, kelmarin.

Kejohanan yang diadakan di Dewan Utama Kompleks MSN Kuala Rompin, Pahang bermula 27 Mei lalu itu menyaksikan Zairul Izzat Ab Rashid, 15 dan Muhammad Izzul Hakimi Sharul Hisam, 16 membawa pulang pingat emas dalam kategori Youth 67kg Lelaki dan Youth 73kg Lelaki.

Menurut Presiden Kelab Angkat Berat Nyalas Imran Lamin, kedua-dua mereka merupakan pelajar Sekolah Sukan Negeri (SSN) Seri Kota yang membawa nama Melaka di peringkat kebangsaan.

Katanya, secara keseluruhan, lapan atlet Melaka dihantar pada kejohanan itu membabitkan dua atlet junior dari Sekolah Henry Gurney dan enam atlet ‘youth’ berusia 14-16 tahun dari SSN Seri Kota.

“Izzul Hakimi yang juga atlet SUKMA (Sukan Malaysia) Melaka menepati ramalan untuk meraih emas dengan angkatan Snatch 80 kilogram (kg) dan Clean & Jerk 101kg.

“Manakala Zairul Izzat, pelajar Tingkatan Tiga membuat penampilan sulung di peringkat kebangsaan dan alhamdulillah dia menunjukkan potensi besar dan kecemerlangan dengan pingat emas menerusi angkatan Snatch 71kg serta Clean & Jerk: 95kg,” katanya.

Menurut Imran, selain emas, atlet Melaka turut meraih satu perak menerusi Muhammad Daniel Yaakob (kategori Youth 61kg lelaki) dan dua gangsa oleh Muhammad Haziq Ismail dan Muhammad Rafik Asraaf Fauzi masing-masing dalam kategori Youth 73kg dan Junior 55kg.

“Harapan kita untuk melihat atlet harapan Melaka yang juga pemenang angkat berat SUKMA 2022 Nurul Syasya Khairina Syamsur meraih pingat emas pada kejohanan itu tidak kesampaian apabila dia terpaksa menarik diri atas faktor kesihatan.

“Bagaimanapun, Nurul Syasya yang merupakan prospek harapan negara tetap menerima berita gembira apabila dikhabarkan dia akan diserap ke Sekolah Sukan Bukit Jalil tahun depan,” katanya.

Menurut Imran, selepas kejohanan kebangsaan di Rompin, atlet-atlet Melaka dijangka akan menyertai dua lagi kejohanan angkat berat iaitu kejohanan bakat anjuran Majlis Sukan Negara (MSN) pada Jun dan kejohanan anjuran sekolah sukan Thailand yang dijangka pada Julai depan.


Jemaah terkandas di KLIA: Polis terima 57 laporan, kerugian lebih RM2.37 juta

KUALA LUMPUR, 9 Julai – Polis Diraja Malaysia (PDRM) menerima sebanyak 57 laporan polis berhubung kes penipuan pakej menunaikan ibadah haji terhadap sebuah agensi pelancongan swasta melibatkan kerugian lebih RM2.37 juta.

Setiausaha Polis Malaysia (SUPM), Datuk Noorsiah Mohd Saaduddin, berkata negeri Selangor mencatatkan bilangan laporan tertinggi iaitu sebanyak 25 laporan membabitkan kerugian berjumlah RM620,000 diikuti Kuala Lumpur dengan 23 laporan melibatkan kerugian sebanyak RM766,500.

“Empat laporan diterima di Pahang dengan sebanyak RM874,000 kerugian manakala masing-masing satu laporan diterima Pulau Pinang, Perak, Negeri Sembilan, Johor dan Terengganu. Jumlah keseluruhan kerugian adalah sebanyak RM2,371,500,” katanya dalam kenyataan hari ini.

Katanya, Pulau Pinang mencatatkan jumlah kerugian sebanyak RM32,000, Perak (RM25,000), Negeri Sembilan (RM16,000), Terengganu (RM38,000) manakala Johor tidak melibatkan sebarang kerugian.

Khamis lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan swasta.

Mereka dipercayai menggunakan visa furada, iaitu visa yang diuruskan sendiri tanpa membabitkan jumlah kuota yang diperoleh Lembaga Tabung Haji (TH). – BERNAMA


PLUS jangka dua juta kenderaan pada hari puncak ketika Aidilfitri

KUALA LUMPUR, 14 April – PLUS Malaysia Berhad (PLUS) menyarankan pengguna lebuh raya supaya membuat perancangan untuk pulang ke kampung sempena Aidilfitri kerana dijangkakan trafik harian boleh mencecah dua juta kenderaan sehari antara 29 April hingga 9 Mei ini.

Pengarah Urusan PLUS Datuk Azman Ismail berkata jumlah trafik harian boleh meningkat sebanyak 25 peratus kepada dua juta kenderaan pada hari-hari puncak itu, berbanding 1.6 juta sehari pada masa ini.

“PLUS menyarankan orang ramai supaya membuat perancangan dan pulang ke kampung lebih awal bagi mengelakkan mereka terperangkap dalam lonjakan trafik pada hari-hari puncak dan kesesakan menjelang cuti hari raya terutamanya pada akhir Ramadan.

“Sehubungan itu, PLUS akan turut mengeluarkan Jadual Cadangan Waktu Perjalanan (TTA) dalam tempoh terdekat bagi membantu orang ramai merancang perjalanan balik kampung dan balik kota masing-masing pada musim perayaan ini,” katanya dalam kenyataan hari ini.

Azman berkata pasukan operasi lebuh raya juga bersiap siaga membantu orang ramai untuk pulang ke kampung pada cuti perayaan Aidilfitri yang amat dinanti-nantikan tahun ini.


Malaysia, Poland setuju terdapat bidang beropetensi untuk diterokai bersama

KUALA LUMPUR, 21 Feb – Timbalan Menteri Luar Datuk Kamarudin Jaffar mengadakan kunjungan hormat ke atas rakan sejawatan beliau dari Poland, Marcin Przydacz di Warsaw pada 18 Feb.

Menurut kenyataan Kementerian Luar pada Ahad, kedua-dua pemimpin berbincang pelbagai perkara yang menyentuh mengenai hubungan dua hala antara Malaysia dan Poland terutamanya melibatkan sektor ekonomi, perdagangan, pelaburan, pengajian tinggi, pelancongan dan industri halal.

Pertemuan itu turut memberi peluang kedua-dua pihak berbincang berkaitan isu-isu serantau dan antarabangsa seperti peranan ASEAN dan Kesatuan Eropah, perkembangan terkini di Afghanistan, Myanmar, Palestin serta isu Laut China Selatan.

Pada pertemuan itu, kedua-dua pihak bersetuju supaya hubungan di antara ahli-ahli Parlimen Malaysia dan Poland dapat dipertingkatkan bagi menggalakkan lagi pertukaran maklumat dan perbincangan mengenai pelbagai perkara yang berkepentingan bersama.


Sultan Selangor dilantik semula sebagai Canselor UPM

KUALA LUMPUR, 8 Jun – Sultan Selangor Sultan Sharafuddin Idris Shah dilantik semula sebagai Canselor Universiti Putra Malaysia (UPM) berkuat kuasa 1 April 2022 hingga 31 Mac 2029, demikian menurut kenyataan UPM.

Menurut kenyataan itu, Naib Canselor UPM Prof Datuk Dr Mohd Roslan Sulaiman telah mempersembahkan Watikah Lantikan Semula oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada pertemuan bersama Sultan Sharafuddin di Istana Bukit Kayangan, Shah Alam baru-baru ini.

Sultan Sharafuddin yang dilantik sebagai canselor UPM sejak 2002 sehingga kini telah memberi banyak sumbangan bermakna kepada universiti itu khususnya dalam konteks menjuarai agenda pertanian, penyelidikan dan alumni.

Kenyataan itu memetik Mohd Roslan sebagai berkata pelantikan semula Sultan Sharafuddin sebagai Canselor dapat memperkukuhkan UPM sebagai universiti unggul dan mencapai misi memberi sumbangan kepada kemakmuran dan pembangunan negara serta kesejahteraan manusia sejagat menerusi penerokaan dan penyebaran ilmu.

“Kebitaraan UPM dalam bidang pertanian juga amat dititikberatkan Tuanku Canselor agar universiti menakhoda pertanian dan menjadi Pusat Rujukan Pengembangan,” menurut kenyataan itu di sini hari ini.

Sepanjang menjadi Canselor, Sultan Sharafuddin antaranya telah merasmikan Pusat Pendidikan Perhutanan Sultan Idris Shah UPM di Hutan Simpan Ayer Hitam Puchong, Selangor pada 2012 sebagai pusat rujukan pendidikan dan pengembangan amalan terbaik pengurusan hutan tropika di peringkat nasional mahupun global.

Pada 2014, Sultan Sharafuddin turut berkenan merasmikan UPM Kampus Bintulu, Sarawak selain menyokong Pelan Strategik UPM 2021-2025 yang dilancarkan pada Disember 2021.

Pada Istiadat Konvokesyen UPM ke-44 pada Januari lepas, baginda bertitah agar warga UPM termasuk graduan yang bakal menjadi alumni menyokong pelaksanaan pelan strategik itu kerana ia mampu memperkukuh UPM sebagai menara ilmu yang memacu kecemerlangan.- BERNAMA


Dr Mohd. Said: Public Servant, Scientist and Intellectual

Former Chief Secretary to the Government, the late Tun Ahmad Sarji Abdul Hamid wrote in his forward of an honest, strict and learned man. That man is Tan Sri Dato’ Dr Mohd Said bin Mohamed, the Menteri Besar of Negeri Sembilan. This was what Ahmad Sarji learnt while serving as the Assistant District Officer, Seremban and Mantin in 1961, and as Assistant State Secretary of the state.

Ahmad Sarji was recollecting his experiences in the Foreword of Reflections: Dr Mohd. Said (2021) by the former’s daughter, a scholar and accomplished writer herself, Dato’ Halimah. Ahmad Sarji’s close relations with Dr Mohd. Said “gave me valuable experience of what was meant by the phrase ‘good governance’.” The book is jointly is jointly published by Penerbit Universiti Pendidikan Sultan Idris and Universiti Malaysia Sabah.

Dr Mohd. Said served as Negeri Sembilan Menteri Besar for two terms, 1959-64 and 1964-69. He was born in Linggi, Negeri Sembilan, where his family observed the Adat Temenggung. They were of Bugis ancestry. Reflections is a compendium on the man, and his milieu. It comprises writings from colleagues and those who know him, members of his family; and earlier renditions by Halimah, and Dr Mohd. Said’s own letters and notes.

Dr Mohd Said’s interest in writing was inspired by the world of literature, narratives and books exposed to as a young boy in Linggi and later at the Malay College Kuala Kangsar (MCKK). He was introduced by his mother to Islamic religious texts, the Malay hikayat, shair and pantun. And later to history books, and the works of English writers and poets.

As a medical student at the King Edward VII College in Singapura (1925-1932) he was involved in writing and literary activities. Dr Mohd Said’s interest in history and the humanities must have inspired his life and vocation. This led him to translate Wilkinson’s work titled “Sungai Ujong.” There was also a partial translation of Parr and Mcray’s “Rembau” in Majallah Guru, a significant Malay periodical of opinion and commentary in the 1930s.

According to Halimah, her father also translated Shakespeare’s The Merchant of Venice into Bahasa Melayu. However, this was not published. Reviews on men who hold public office would generally describe them in ways that are obvious. Dr Mohd Said, however, manifested other avatars.

On the writing of Memoirs of a Menteri Besar: Early Days (1982), on his 71st birthday on 31 October 1978, Halimah recalls that her father made a conscious effort to sift through his memory and the many volumes of his diaries. This were to select the most significant events and the “most outstanding people that impacted his life, and to write them as realistically as he could.”

Dr Mohd Said chose to convey the reflections in his “extremely censorious attitude of mind,” as subtle a style as possible. His memoir reveals life in Kampung Linggi at the turn of the 20th century, in its demography of a rural enclave in the Malayan hinterland. He stressed the importance of the environment in shaping the development of a person, a people and a nation.

Dr. Mohd. Said wrote that “the vitality and intelligence of a particular person, community, race or nation” were determined by environmental factors. Where the Malays are concerned, he argued, “adverse environmental factors have been and are some of the most important factors in the apparent backwardness when compared with the other races in this multiracial country.”

He referred to negative hereditary traits of inbreeding and first cousin marriages which happens in traditional, rural societies. He however argued that inbreeding among people of “good stock can produce superior IQs, augmented by the environment with the right educational and socio-cultural exposure. In Kampung Linggi that positive environment has produced some of the early Malay scholars and doctors.

His training as a doctor, “interested in the science of genetics as applied to man, has led me…to put the word Heredity and in addition stressed the importance of the Environment as an additional factor in shaping our ends.”

He is conscious of his grounding in language, literature, history, science and arithmetic. And was diligent at that. Mr. Bazell, who taught history and English Literature at MCKK. and was headmaster from 1923 to 1938 must have had a profound influence on Dr Mohd. Said, especially as he admitted, on the development of his own personality, character and attitudes towards things that matter in life.

Dr Mohd. Said was also aware of the workings of colonialism. In his memoir, he recalled that it was politically expedient to build a positive and mutually beneficial relationship between the colonial government, the Malay rulers and their subjects. In 1922, Cikgu Zainal Abidin breached that understanding. Za’ba published two articles in the Malay Mail, one titled “The Poverty of the Malays,” and the other “The Salvation of the Malays.” He was then finally transferred to serve in the less visible role of translator at the Sultan Idris Training College in Tanjung Malim.

Halimah cites Dr Mohd. Said’s comment: “…the powers-that-be apparently came to the conclusion that Za’ba was too dangerous a man to continue to be a member of the teaching staff of the Malay College, as he was considered likely to poison the minds of the pupils.”

Among the contributors to Reflections are Faridah Abdul Rashid, Tunku Zain Al-‘Abidin, Salleh Mohd. Nor, Ismail Noor and Zawiyah Baba. Another is Ahmad Husni Ahmad Zainal Abidin. He is Halimah’s nephew and also the grandnephew of Za’ba. Husni provides a small window on his grandfather, Dato’ Muhammad Yusof bin Ahmad (Muhammad Yusof) whom Dr Mohd. Said regarded as his Linggi sepupu (cousin) and as “the brilliant younger brother of Za’ba.”

Dr Mohd. Said passed away on 22 July 1996, just over a year short of his 90th birthday. Zawiyah Baba affirms that he was “probably the last of that rare breed of well-read distinguished Malay scientists who was equally well versed in philosophy and literature…” Halimah Mohd Said’s Reflections is not only about the Menteri Besar, but about the history, and the sons and daughters that Linggi has nurtured.


MARC lindung hak penulis, penerbit, artis seni visual

Bercakap pada Seminar Kebangsaan mengenai Pengurusan Hak Cipta dalam Pendidikan Malaysia, beliau berkata MARC mempunyai tanggungjawab untuk memantau dan menguatkuasakan hak serta mengumpul dan mengedarkan royalti kepada pemegang hak.

Organisasi itu akan ditugaskan untuk memantau penggunaan semula hasil karya cetak dan digital di seluruh Malaysia seperti di sekolah, universiti, perpustakaan dan pusat percetakan, dengan kerjasama entiti berkaitan seperti Kementerian Pendidikan dan Kementerian Pengajian Tinggi, katanya.

“MARC, sebagai Organisasi Pengurusan Kolektif (CMO) akan bekerjasama dengan universiti tempatan untuk membangunkan sistem yang mudah dan cekap yang akan menentukan yuran lesen yang adil dan membantu dengan maklumat bagi membolehkan pengagihan yuran yang saksama kepada penulis dan penerbit,” katanya.

MARC juga katanya, akan melesenkan fotokopi dan mendapatkan bayaran untuk penulis, penerbit dan artis seni visual serta perjanjian lesen boleh menetapkan terma dan syarat bagi penyalinan dibenarkan yang dipersetujui dengan keizinan oleh pemegang hak.

MARC dianggotai oleh Persatuan Penerbit Buku Malaysia (MABOPA), Persatuan Penulis Nasional Malaysia (PENA), Majlis Penerbitan Ilmiah Malaysia (MAPIM), Persatuan Aktivis Komik Malaysia (PEKOMIK) dan Persatuan Buku Gambar Kanak-Kanak Malaysia (MYCPB).

Pada masa sama, Rosol berkata pemilik hak cipta digesa supaya mendaftarkan hasil karya mereka di Perbadanan Harta Intelek Malaysia (MyIPO) menerusi Pemberitahuan Sukarela Hak Cipta kerana mereka boleh menggunakannya bagi membantu menyediakan bukti prima facie bagi pemilikan dan tarikh penciptaan.

Sementara itu, beliau berkata Malaysia sedang melakukan yang terbaik untuk memastikan amalan harta intelek (IP), undang-undang dan peraturan yang lebih baik di negara ini bagi mengekalkan persekitaran perniagaan yang menarik.

“Mereka juga merupakan pelindung kepada persekitaran yang sesuai untuk kreativiti dengan menyediakan imbuhan yang adil kepada pemegang hak dan insentif untuk penciptaan pada masa hadapan,” katanya.

Rosol berkata MyIPO juga akan menganjurkan pelbagai aktiviti kesedaran dan kempen secara meluas di seluruh negara untuk mendidik masyarakat mengenai hak cipta dan undang-undang, agar mereka menghargai keperluan untuk hak sedemikian dan boleh mematuhinya.

Malaysia melalui MyIPO terlibat secara aktif dalam isu hak cipta pada peringkat antarabangsa dan Akta Hak Cipta (Pindaan) 2022 berkuat kuasa pada 18 Mac lepas, yang mencerminkan usaha kerajaan bagi memastikan perlindungan yang lebih berkesan terhadap karya hak cipta dalam persekitaran digital, katanya.

Beliau berkata penyertaan Malaysia sebagai ahli dalam Perjanjian Marrakesh akan menyumbang kepada kemajuan sosioekonomi negara dengan memberikan pengecualian berhubung mendapatkan kebenaran daripada pemilik hak cipta untuk membuat dan mengedarkan bahan bacaan dalam salinan format yang boleh diakses untuk Orang Kurang Upaya (OKU) penglihatan.

Penyertaan Malaysia dalam perjanjian itu akan menyediakan akses yang lebih luas kepada kira-kira 51,323 OKU penglihatan yang berdaftar dengan Jabatan Kebajikan Masyarakat, kata Rosol.


Tangisan, sorakan kegembiraan sambut pembukaan semula Tambak Johor, LinKedua

JOHOR BAHRU, 1 April – Sebak. Begitulah dapat digambarkan perasaan ramai rakyat Malaysia di sini yang telah dengan sabar menantikan detik pembukaan semula Tambak Johor, yang pernah disifatkan sebagai antara laluan darat tersibuk di dunia, tepat 12 tengah malam tadi.

Dua minit sebelum menjelang detik itu, kelihatan ramai orang berjalan kaki daripada arah Kompleks Kastam dan Imigresen (CIQ) Singapura menuju ke Malaysia, menyebabkan ramai yang sedang menunggu bersorak kegembiraan.

“Welcome back” dan “selamat kembali ke Malaysia”, antara dilaungkan mereka yang berkumpul di R&F Mall berdekatan dengan Tambak Johor, serta disambut dengan percikan bunga api.

Tambak Johor dan Lebuhraya Linkedua, yang sepi sepanjang pelaksanaan Perintah Kawalan Pergerakan (PKP) kembali ‘bernyawa’ selepas hampir dua tahun, dengan pembukaan sempadan negara bermula hari ini.

Suasana di sekitar Bandaraya Johor Bahru turut meriah, dengan orang ramai berkumpul bagi menunggu ketibaan ahli keluarga mereka dari Singapura, dan ada juga yang hadir hanya untuk merasai detik bersejarah itu.

Mohd Fauzan Hafizi Rosli, 33, yang bekerja sebagai seorang juruteknik di republik itu sejak empat tahun lepas, menitiskan air mata sebaik ditanya mengenai perasaannya dapat kembali ke tanah air.

Pemuda berasal dari Kota Tinggi itu berkata beliau akhirnya dapat melepaskan kerinduan, selepas dua tahun tidak dapat bertemu anak dan isteri.

“Isteri tidak tahu pun saya balik, buat kejutan untuk dia, harap menjadilah kejutan saya ini…sudah lama saya tidak dapat berjumpa keluarga.

“Terima kasih buat kerajaan Malaysia dan Singapura, yang menjayakan pembukaan sempadan ini,” katanya ketika ditemui di CIQ Kompleks Sultan Abu Bakar (KSAB), Gelang Patah di sini.

Mohd Fauzan berkata lebih manis lagi, apabila kepulangan rakyat Malaysia bermula hari ini, adalah ketika umat Islam hampir menyambut bulan ramadan.

“Dah dua tahun beraya di negara orang, rasa sebak ada, terharu pun ada…tidak tahu macam mana hendak berjumpa dengan isteri dan anak,” katanya.

Pada 25 Mac lepas, Perdana Menteri Datuk Seri Ismail Sabri Yaakob dan Perdana Menteri Singapura Lee Hsien Loong menerusi kenyataan bersama memaklumkan, kedua-dua negara bersetuju untuk membuka sepenuhnya sempadan darat bagi pengembara yang telah lengkap vaksinasi mulai 1 April, selaras dengan fasa peralihan ke endemik.

Malaysia dan Singapura juga akan membenarkan pengembara yang telah lengkap vaksinasi, untuk merentas sempadan darat tanpa perlu menjalani kuarantin atau melaksanakan ujian COVID-19, termasuk ujian prapelepasan dan semasa ketibaan.


Dua lelaki ‘kantoi’ bawa dadah bernilai lebih RM6 juta dalam kereta mewah, ditahan di SJR

IPOH 27 Jun – Polis merampas dadah seberat 128.78 kilogram (kg) bernilai RM6.439 juta apabila dua lelaki tempatan ditahan ketika melalui sekatan jalan raya (SJR) di Plaza Tol Gopeng di sini, Rabu lalu.

Ketua Polis Perak Datuk Mior Faridalathrash Wahid berkata, dalam kejadian kira-kira 7.30 malam itu, kedua-dua suspek berumur 41 dan 47 tahun yang menaiki kereta mewah jenis Bentley berada dalam keadaan mencurigakan.

“Hasil pemeriksaan telah menemukan dadah jenis Methamphetamine seberat 122.5 kg di dalam 117 bungkusan teh Cina di ruang penyimpanan barang di bahagian belakang kenderaan itu yang telah diubah suai.

“Pemeriksaan lanjut yang dijalankan turut menemukan enam lagi bungkusan teh Cina yang didalamnya mengandungi 6.28 kg dadah jenis Methamphetamine di ruang penyimpanan tayar tambahan di bahagian belakang kereta berkenaan.

“Turut disita wang tunai bernilai RM3,390,” katanya pada sidang media di pekarangan Ibu Pejabat Polis Kontinjen Perak di sini hari ini.

Mior Faridalathrash berkata, hasil pemeriksaan mendapati kedua-dua suspek mempunyai surat kebenaran merentas negeri yang sudah tamat tempoh atas alasan mempunyai urusan perniagaan.

Menurutnya, hasil ujian saringan air kencing pula mendapati hanya suspek berumur 41 tahun positif dadah jenis Methamphetamine manakala suspek berumur 47 tahun mempunyai empat rekod jenayah lampau berkaitan kes jenayah dan dadah.

“Kesemua dadah yang dirampas dipercayai untuk pasaran di sekitar utara Semenanjung dan kedua-dua suspek yang berasal dari Johor direman selama tujuh hari bermula 24 hingga 30 Jun dan kes disiasat di bawah Seksyen 39B Akta Dadah Berbahaya 1952,” katanya.


Budak perempuan dua tahun patah tangan tersepit pintu lif

KUALA LUMPUR 24 Dis. – Kanak-kanak perempuan berusia dua tahun patah tangan kiri selepas tersepit pintu lif di Kondominium Bandar Sri Permaisuri, Cheras hari ini.

Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur menerima panggilan kecemasan pada jam 6.30 petang sebelum menghantar jentera ke tempat kejadian, memetik laporan portal Harian Metro hari ini.

Komander Operasi Kanan JBPM Kuala Lumpur Zulkifly Ramli berkata, pasukan operasi jentera dari Balai Bomba dan Penyelamat (BBP) Bandar Tun Razak bersama sebuah jentera Fire Rescue Tender (FRT), dan Unit Bantuan Perkhidmatan Kecemasan (EMRS) dengan kekuatan lapan orang anggota.

“Anggota bomba bertindak mengumpil pintu lif tersebut menggunakan peralatan ‘Rescue Spreader’ dan menghantar mangsa ke Hospital Canselor Tuanku Muhriz untuk rawatan.


Agong, Permaisuri ucap tahniah kepada skuad dodgeball lelaki negara

Menerusi kenyataan di laman Facebook Istana Negara hari ini, Seri Paduka berdua menzahirkan rasa sukacita dan bangga atas kejayaan tersebut sekali gus mengharumkan nama Malaysia di persada dunia.

“Seri Paduka Baginda berdua turut menzahirkan ucapan tahniah kepada pemain negara, Carlos Goonting yang turut dinobatkan sebagai Pemain Paling Bernilai kejohanan.

“Seri Paduka Baginda berdua juga menzahirkan harapan semoga pencapaian ini akan membakar semangat pemain untuk terus berlatih dan bekerja keras untuk kejohanan-kejohanan mendatang serta menjadi sumber inspirasi kepada seluruh rakyat Malaysia,” menurut kenyataan itu.

Al-Sultan Abdullah dan Tunku Azizah turut menzahirkan ucapan selamat maju jaya kepada skuad Dodgeball negara dan mendoakan semoga mereka dilimpahi kejayaan cemerlang berterusan.

Pada perlawanan berlangsung di Pusat Sukan Komuniti Saville, Edmonton itu, skuad lelaki negara yang berada pada ranking pertama dunia mencipta sensasi apabila mengungguli kejohanan tersebut dengan menewaskan pihak lawan 10-5 sekali gus mengulangi kejayaan pada edisi 2017 dan 2018.


DUN TABOH NANING: Sangkar batu di sungai perlu dibaik pulih – ADUN

TABOH NANING 20 April- Beberapa sangkat batu di sungai yang rosak akibat bah besar pada hujung tahun lalu dalam kawasan Dewan Undangan Negeri (DUN) Taboh Naning perlu dibaik pulih dalam kadar segera.

Ahli Dewan Undangan Negeri (ADUN) Taboh Naning, Zulkiflee Mohd Zin berkata pihaknya telah memberikan surat rasmi kepada Jabatan Perairan dan Saliran (JPS) daerah dan negeri untuk diambil tindakan.

“Kita juga minta pihak JPS untuk membersihkan jalan-jalan sungai yang rosak kerana pihak kita dapat pasir-pasir terlalu tinggi dan menghalang laluan air.

“Hal ini mengakibatkan apabila hujan terlalu lebat, air melimpah masuk ke rumah-rumah penduduk berhampiran, jadi kita minta JPS boleh ambil tindakan segera,” katanya kepada Melaka Hari Ini.

“Jalan-jalan di kampung-kampung itu akan di baikpulih demi keselesaan penduduk dan kita telah mulakan kerja-kerja baik pulih jalan dalam bulan Ramadan ini.


Kakitangan Perangkaan Pahang maut kereta bertembung lori

KUANTAN, 3 April – Dua kakitangan Jabatan Perangkaan Pahang maut selepas kereta dinaiki mereka bertembung lori di Kilometer 55 Jalan Pekan-Nenasi-Rompin di Pekan hari ini.

Ketua Polis Daerah Pekan Supt Mohd Zaidi Mat Zin berkata kejadian berlaku pada 8.30 pagi dan mangsa Ruzana Mohamad Agin, 50, dan Suhaizan Abdullah, 41, disahkan maut di lokasi kejadian.

Ruzana beralamat di Perumahan Dato Shahbandar manakala Suhaizan dari Kampung Bentan, Kuala Pahang, kedua-duanya di Pekan, difahamkan dalam perjalanan atas urusan kerja di Rompin.

“Kemalangan dipercayai berlaku selepas kereta Perodua Myvi yang dipandu Ruzana dari Pekan ke Rompin terbabas semasa mengambil selekoh akibat jalan licin lalu memasuki jalan bertentangan dan bertembung dengan lori yang tidak dapat mengelak kerana jarak yang terlalu dekat,” katanya menerusi kenyataan di sini hari ini.

Jenazah kedua-dua mangsa dibawa ke Hospital Pekan untuk bedah siasat dan siasatan lanjut dijalankan di bawah Seksyen 41(1) Akta Pengangkutan Jalan 1987.


JAKIM sangkal laporan cerapa 1 Syawal 1443H tidak sah

Jakim dalam kenyataan hari ini, sebagai maklum balas terhadap laporan bertajuk “Cerapan Anak Bulan Lebih Ketat Dan Teliti” menegaskan hasil cerapan tersebut telah mengikut prosedur yang ditetapkan oleh Pejabat Penyimpan Mohor Besar Raja-Raja Malaysia.

“Pada petang 29 Ramadan 1443H, anak bulan telah berjaya dikesan melalui teleskop oleh salah seorang ahli Jawatankuasa Melihat Anak Bulan Wilayah Persekutuan Labuan dan imej yang diperolehi telah disemak oleh jawatankuasa berkenaan,” menurut Jakim.

Selain itu, Jakim memaklumkan kakitangan Jabatan Ukur dan Pemetaan Malaysia (JUPEM) yang merupakan ahli jawatankuasa tersebut juga telah dapat mencerap hilal (anak bulan/bulan sabit) menerusi peralatan teodolit.

Menurut Jakim imej yang diperoleh kemudiannya disahkan oleh Ketua Jawatankuasa Melihat Anak Bulan Labuan yang bertugas pada petang tersebut dan dilaporkan kepada Mufti Wilayah Persekutuan yang berada di lokasi cerapan rasmi Menara Kuala Lumpur.

Satu perbincangan khusus juga kemudiannya dilaksanakan oleh mufti bersama pakar falak dan Ahli Jawatankuasa Melihat Anak Bulan Wilayah Persekutuan untuk mengesahkan imej yang diperolehi dengan membandingkan data-data hilal yang disediakan, sebelum keputusan menerima kenampakan tersebut dibuat, menurut kenyataan itu.

Jakim dalam kenyataannya juga menyangkal artikel berkenaan yang menyatakan laporan kenampakan hilal Syawal 1443H tidak direkodkan dalam laman sesawang Pejabat Penyimpan Mohor Besar Raja-Raja Malaysia kerana semakan di laman sesawang itu mendapati rekod tersebut boleh diakses di pautan https://www.majlisraja-raja.gov.my/ms/cerapan-anak-bulan.

Jakim berkata semua pihak diminta berhati-hati dalam mengeluarkan kenyataan atau sebarang kandungan berkaitan isu penetapan tarikh 1 Syawal supaya tidak berlakunya kegusaran dan polemik yang boleh menjurus kepada ketidaktenteraman awam.

“Jakim menyeru masyarakat awam supaya menghentikan sebarang polemik dan menunggu hasil keputusan cerapan Syawal 1444H yang akan diisytiharkan pada malam 29 Ramadan 1444H/ 20 April 2023 oleh Penyimpan Mohor Besar Raja Malaysia,” katanya. – BERNAMA


Belanjawan 2021: Siling kumpulan wang covid-19 ditambah RM20 bilion

KUALA LUMPUR 6 Nov. – Kerajaan bercadang meminda Jadual Akta Langkah-langkah Sementara Bagi Pembiayaan Kerajaan (Penyakit Koronavirus 2019) untuk menaikkan siling Kumpulan Wang COVID-19 sebanyak RM20 bilion kepada RM65 bilion.

Menteri Kewangan Datuk Seri Tengku Zafrul Tengku Abdul Aziz berkata langkah itu mengambil kira gelombang terkini wabak itu dan keperluan sehingga tahun 2022.

“Tujuan utamanya adalah untuk membiayai pakej KITA PRIHATIN (Kerangka Inisiatif Tambahan PRIHATIN), bantuan tambahan bagi kesejahteraan rakyat, keperluan barisan hadapan dan perolehan vaksin kelak,” katanya ketika membentangkan Belanjawan 2021 di Dewan Rakyat, hari ini.

Tengku Zafrul berkata Akta Langkah-langkah Sementara Bagi Pembiayaan Kerajaan (Penyakit Koronavirus 2019) membenarkan had statutori hutang kerajaan dinaikkan sementara sehingga 60 peratus daripada Keluaran Dalam negara Kasar (KDNK) berbanding 55 peratus.


Agenda 30 peratus calon wanita pada PAU 2021

GEORGE TOWN, 15 Mac – Agenda 30 peratus perwakilan wanita untuk menjadi calon pada pilihan raya akan datang bakal dibawa oleh Wanita UMNO pada Perhimpunan Agung UMNO (PAU) 2021 yang membuka tirainya esok.

Naib Ketuanya Datuk Norliza Abd Rahim berkata keputusan Pilihan Raya Negeri (PRN) Johor baru-baru ini menunjukkan bahawa wanita layak menjadi pemimpin dan perlu diberi kesaksamaan jantina.

“Ini agenda yang kita akan bawa dari semua negeri agar calon-calon wanita diberi keutamaan dan diletakkan di tempat-tempat yang boleh menang pada Pilihan Raya Umum ke-15 akan datang,” katanya kepada pemberita selepas menghadiri program Back to School 2022 anjuran UDA Holdings Bhd di sini hari ini.

Norliza yang juga pengerusi UDA Holdings berkata keputusan PRN Johor perlu diambil kira dalam strategi parti untuk PRU akan datang kerana ia menunjukkan rakyat mengiktiraf kemampuan wanita untuk menjadi pemimpin.

“Sudah sampai masanya wanita-wanita yang mempunyai kelebihan diberi tempat dan saya rasa pucuk pimpinan sudah mula sedar bahawa peluang kemenangan itu cerah apabila meletakkan calon wanita untuk bertanding pada pilihan raya,” katanya.- BERNAMA


Bajet 2023: Kerajaan tidak abai golongan M40

Menteri Kewangan Tengku Datuk Seri Zafrul Tengku Abdul Aziz ketika membentangkan Rang Undang-Undang Perbekalan 2023 di Dewan Rakyat hari ini mengumumkan khabar gembira buat satu juta pembayar cukai iaitu kadar cukai pendapatan individu pemastautin dikurangkan dua mata peratusan bagi banjaran pendapatan bercukai antara lebih RM50,000 hingga RM100,000.

Selain itu, Tengku Zafrul berkata banjaran pendapatan bercukai lebih RM250,000 hingga RM400,000 akan digabungkan dengan banjaran lebih RM400,000 hingga RM600,000 dan dikenakan kadar cukai 25 peratus.

“Dengan layanan khas cukai pendapatan ini, penjimatan cukai kumpulan pertengahan adalah sehingga RM1,000 dan untuk kumpulan teratas adalah sehingga RM250. Ini bermakna dianggarkan RM800 juta tersedia sebagai lebihan pendapatan yang dibelanjakan rakyat,” katanya.

Menteri Kewangan itu ketika membentangkan belanjawan turut memaklumkan inisiatif e-Pemula M40 akan dilaksanakan iaitu tawaran kredit e-dompet sebanyak RM100 kepada kumpulan M40 berpendapatan tahunan di bawah RM100,000 bagi membudayakan pembayaran tanpa tunai.


SOP PKPP akan diperketatkan

KUALA LUMPUR 25 Julai – Kerajaan hari ini bersetuju secara dasar untuk mengetatkan semula prosedur operasi standard (SOP) berkaitan Perintah Kawalan Pergerakan (PKP) yang telah dilonggarkan di bawah pelaksanaan PKP Pemulihan (PKPP).

Menteri Kanan (Kluster Pertahanan) Datuk Seri Ismail Sabri Yaakob berkata keputusan itu diambil susulan kebimbangan peningkatan kes COVID-19 di negara ini dalam tempoh hampir seminggu ini.

“Jawatankuasa teknikal akan berbincang esok untuk memperincikan SOP dan akan dibentangkan pada Mesyuarat Menteri-Menteri Isnin ini,” katanya pada sidang media perkembangan PKPP di Pusat Dagangan Dunia Putra (PWTC) di sini hari ini.


COVID-19: 22,133 kes baharu, jumlah kedua tertinggi tahun ini

Beliau berkata 99.34 peratus atau 21,987 daripada jumlah kes baharu itu dalam kategori satu dan dua, manakala 146 kes lagi atau 0.66 peratus berada di kategori tiga, empat dan lima.

Kategori satu dan dua merujuk kepada pesakit yang tidak mempunyai gejala dan bergejala ringan, kategori tiga melibatkan jangkitan paru-paru, kategori empat membabitkan jangkitan paru-paru dan memerlukan oksigen, manakala kategori lima adalah kritikal, organ rosak serta memerlukan bantuan ventilator. – BERNAMA


Pelantikan pegawai perubatan dibuat berasaskan merit- KSU KKM

KUALA LUMPUR 27 Jun – Pelantikan pegawai perubatan secara tetap selama ini dibuat berasaskan merit dan prestasi semasa latihan siswazah, kata Ketua Setiausaha Kementerian Kesihatan (KKM) Datuk Mohd Shafiq Abdullah.

Beliau menjelaskan terdapat salah tafsiran pihak tertentu mengenai kenyataan Menteri Kesihatan Datuk Seri Dr Adham Baba pada Rabu lalu yang memasukkan pandangan Persatuan Perubatan Kesihatan Awam Malaysia dan Pertubuhan Doktor-doktor Islam Malaysia.

Kedua-dua persatuan itu mencadangkan supaya kerajaan meneliti semula pengambilan lantikan baharu graduan perubatan untuk berkhidmat di KKM, bagi memastikan graduan perubatan, khususnya dalam kalangan bumiputera, dapat berkhidmat secara tetap dan seterusnya mengurangkan kadar pengangguran bidang profesional di negara ini.

“Penjelasan kementerian mengenai isu yang dibangkitkan oleh kedua-dua persatuan berkenaan dibuat mulai perenggan kedua dalam kenyataan media tersebut. Adalah diharapkan penjelasan ini dapat memperbetul kekeliruan dan salah tafsiran semua pihak mengenai ketelusan dan integriti KKM,” katanya dalam kenyataan hari ini.

Beliau berkata$ demikian sebagai menjawab kenyataan Persatuan Perubatan Malaysia (MMA) semalam bertajuk “Healthcare is colour blind” yang menolak unsur perkauman dan keagamaan dalam pemilihan dan pelantikan pegawai perubatan secara tetap.


Halang tugas pegawai JAWI, pendakwaan rayu terhadap pembebasan Siti Kasim

KUALA LUMPUR, 22 Sept (Bernama) — Pihak pendakwaan telah memfailkan rayuan terhadap pembebasan peguam dan aktivis Siti Kasim daripada pertuduhan menghalang tugas seorang pegawai Jabatan Agama Islam Wilayah Persekutuan (JAWI) pada satu acara di sebuah hotel pada 2016.

Perkara itu dimaklumkan peguam A. Saha Deva kepada pemberita selepas pengurusan kes saman Siti Kasim atau nama sebenarnya Siti Zabedah Kasim terhadap JAWI di hadapan Pesuruhjaya Kehakiman Mahkamah Tinggi Datuk Seri Latifah Mohd Tahar, hari ini.

“Pihak kami telah dimaklumkan bahawa notis rayuan itu difailkan pada 27 Ogos lepas. Jadi, mahkamah telah menetapkan 28 Okt ini untuk pengurusan kes selanjutnya bagi mengetahui status rayuan,” kata peguam itu.

Semakan melalui sistem kehakiman menunjukkan rayuan pendakwaan itu ditetapkan untuk sebutan di hadapan Timbalan Pendaftar Mahkamah Tinggi Jenayah, Farah Azura Mohd Saad pada 5 Okt ini.

Pada 1 April 2019, Siti selaku plaintif menyaman JAWI dan 18 pihak yang lain termasuk pegawainya atas dakwaan menangkap dan menahannya secara salah semasa serbuan pada satu acara tertutup membabitkan komuniti transgender di sebuah hotel di sini, pada 2016.

Selain JAWI dan MAIWP, turut dinamakan sebagai defendan ialah Ketua Pegawai Penguatkuasa Wilayah Persekutuan, diikuti 14 pegawai penguatkuasa Jawi; Akmal Nadzim Abdullah, Siti Nor Jihan Saleh @ Md Ghazali, Farah Wahida Zulkiflee, Ruzaimie Mamat, Mohd Hasmizi Mohd Hassan, Mohd Shahrizan Yaacob, Mohd Khairuddin Mohd Noor, Rosyaimi Affendi Ruslan, Ahmad Naziz Lahori, Mohammad Izehar Md Amin, Mohd Faizal Mustapha, Mohd Fikri Abu Mansor, Mohd Faizal Roslan, dan Mohamad Bukhori Ahmad.

Dalam penyataan tuntutan, Siti mendakwa beliau ditahan selama empat jam semasa serbuan pada 3 April 2016 selain mendakwa beliau tidak melakukan apa-apa kesalahan dan hanya hadir di majlis itu sebagai peguam kepada pihak penganjur.

Pada 21 Ogos lepas, Mahkamah Majistret di sini melepas dan membebaskan Siti daripada pertuduhan menghalang tugas seorang pegawai JAWI selepas mendapati pihak pendakwaan gagal membuktikan unsur-unsur pertuduhan di bawah Seksyen 186 Kanun Keseksaan di akhir kes pendakwaan terhadapnya.

Majistret Tawfiq Affandy Chin ketika membuat keputusan itu berkata pertuduhan yang dikemukakan terhadap tertuduh adalah cacat kerana tidak dinyatakan secara spesifik bentuk halangan itu.


Pembantu tadbir rugi lebih RM30,000 diperdaya Macau Scam

SEREMBAN, 19 Mei – Seorang pembantu tadbir di Port Dickson mendakwa kerugian RM38,480 setelah diperdaya sindiket Macau Scam yang menyamar sebagai pihak syarikat kurier dan pegawai polis pada 15 Mei lepas.

Ketua Polis Daerah Port Dickson Supt Aidi Sham Mohamed berkata wanita berusia 46 tahun itu mendakwa menerima panggilan daripada syarikat kurier berkenaan memaklumkan terdapat bungkusan barang terlarang atas namanya di pejabat tersebut, namun mangsa menafikan perkara itu.

Beliau berkata panggilan mangsa kemudian disambungkan kepada seorang individu kononnya pegawai polis dikenali sebagai ASP Wong yang memberitahu wanita itu terlibat dengan kes pengubahan wang haram dan pengedaran dadah.

“Mangsa diminta menyerahkan maklumat perbankan dalam talian iaitu ‘username’ dan kata laluan bagi empat akaun miliknya. Dia turut menyerahkan nombor Kod Pengesahan Transaksi (TAC) yang diterima untuk tujuan pemindahan wang kepada pegawai polis itu.

“Mangsa yang merasa curiga itu kemudian membuat semakan akaun bank dan mendapati kerugian RM38,480 daripada empat akaun miliknya yang dipindahkan ke akaun tidak dikenal pasti,” katanya dalam kenyataan di sini hari ini.

Aidi Sham berkata wanita itu membuat laporan polis pada hari sama dan kes disiasat mengikut Seksyen 420 Kanun Keseksaan kerana menipu.

Justeru, beliau menasihatkan orang ramai supaya tidak mudah mempercayai panggilan yang mengaku sebagai badan penguat kuasa atau institusi kewangan selain tidak mendedahkan butiran perbankan kepada pihak tidak dikenali bagi mengelak menjadi mangsa penipuan. – BERNAMA


Seminggu berlalu, operasi SAR diteruskan kesan tujuh lagi mangsa

Setakat ini, tragedi berkenaan meragut 26 nyawa, tujuh mangsa masih hilang manakala 61 terselamat daripada keseluruhan 94 mangsa yang dilaporkan terlibat.


PRN Melaka: Ahli UMNO mampu biasakan SOP baharu

TANJUNG BIDARA 24 Okt – Pengerusi Penasihat Barisan Nasional (BN), Datuk Seri Najib Tun Razak yakin setiap ahli UMNO di negeri ini mampu menerima dan menyesuaikan diri dengan prosedur operasi standard (SOP) baharu bagi Pilihan Raya Negeri (PRN) Melaka nanti.

Menurut beliau, salah satu SOP baharu itu yang menetapkan penganjuran ceramah secara dalam talian dianggap baharu namun penyesuaian mengenainya harus dibuat.

“Saya percaya ahli parti kita boleh melakukan sedemikian dan ini untuk menjaga keselamatan kesihatan masyarakat umum,” katanya kepada media selepas program Ziarah Kasih yang turut dihadiri Ketua Menteri, Datuk Seri Utama Sulaiman Md Ali dan Pengerusi Badan Perhubungan UMNO Melaka, Datuk Seri Ab Rauf Yusoh.

Beliau mengulas SOP khas Suruhanjaya Pilihan Raya (SPR) sempena PRN negeri akan datang antaranya tidak dibenarkan menganjurkan ceramah, tidak membenarkan sesi ‘walkabout’ dan disaran berkempen melalui media sosial.

Selain itu pergerakan jentera parti juga mestilah menggunakan kenderaan serta perlu membuka pembesar suara, dengan syarat tempoh masa lebih kurang lima hingga tujuh minit sahaja di satu-satu tempat.

Selain itu ketika ditanya mengenai pengabungan UMNO dalam parti Muafakat Nasional iaitu sebuah gabungan UMNO dan PAS, Najib berkata, perkara itu akan diputuskan dalam tempoh bebarapa hari akan datang.

“Seperti yang pernah dikatakan oleh Ab Rauf mengenai perkara ini, ia akan diputuskan dalam beberapa hari ini dan saya ada pendapat peribadi saya sendiri berhubung perkara ini.

“Tetapi biarlah parti putuskan perkara ini kerana kita hendak jadikan Melaka ini sebagai ‘template’ atau rujukan pilihan raya untuk PRU akan datang,” kata beliau.

Terdahulu, Menteri Kesihatan Khairy Jamaluddin memaklumkan segala aktiviti, perhimpunan dan majlis sosial sepanjang PRN Melaka adalah tidak dibenarkan berikutan penularan varian Delta masih lagi meningkat ketika ini.


Ayam masih dijual bawah harga kawalan maksimum – KPDNHEP

PUTRAJAYA, 18 Okt – Harga ayam ketika ini masih di bawah harga kawalan maksimum yang ditetapkan iaitu RM9.40 sekilogram dengan harga purata nasional RM9.18 sekilogram, berdasarkan cerapan harga harian Sabtu lepas.

Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof dalam kenyataan hari ini berkata harga purata bagi Semenanjung Malaysia pula adalah RM9.13 sekilogram.

“Ini bermakna, harga ayam runcit sebenarnya masih di bawah harga kawalan maksimum RM9.40 sekilogram,” katanya mengulas laporan media mengenai peningkatan harga runcit ayam.

Menerusi Penentuan Harga Maksimum Ayam dan Telur Ayam, harga maksimum runcit ayam untuk Semenanjung Malaysia bagi ayam bulat standard ditetapkan pada RM9.40 sekilogram manakala ayam super pada RM10.40 sekilogram.

Harga maksimum runcit telur ayam bagi gred A ditetapkan pada 45 sen/biji; gred B (43 sen/biji) dan gred C (41 sen/biji) di Semenanjung Malaysia. Bagi Langkawi, Sabah, Sarawak dan Labuan, harga maksimum ayam dan telur adalah berbeza mengikut zon dan daerah.

Sementara itu, beliau berkata seperti komoditi lain, harga bagi ayam dan telur ayam akan turut terkesan dan mengalami perubahan, selaras dengan pergerakan kos input pengeluaran seperti jagung bijian dan dedak soya.


Isu banjir di Taman Sri Muda perlu diselesaikan segera – PM

KUALA LUMPUR, 20 Dis – Mesyuarat Khas Penyelarasan Bencana Negara yang bersidang hari ini mencapai persetujuan supaya isu banjir di Taman Sri Muda, Shah Alam, perlu diselesaikan segera.

Sehubungan itu Perdana Menteri Datuk Seri Ismail Sabri Yaakob berkata beliau mengarahkan semua agensi mengatur kerja dengan lebih agresif untuk membantu mangsa banjir di kawasan berkenaan.

“Sehingga petang ini, sebanyak 41 bot, 16 lori dan juga lain-lain aset telah digerakkan ke Taman Sri Muda dengan kekuatan anggota pasukan penyelamat seramai 321 orang,” katanya dalam kenyataan selepas mempengerusikan mesyuarat khas itu hari ini.

Ismail Sabri berkata selain itu, Kementerian Alam Sekitar dan Air (KASA) menerusi Jabatan Pengairan dan Saliran (JPS) juga diarahkan untuk segera menggerakkan 20 aset pam mudah alih ke kawasan yang terjejas, tambahan kepada empat buah pam sedia ada.

“Pam-pam tambahan yang diperoleh daripada pelbagai agensi termasuk yang dimiliki oleh JPS Selangor, akan digunakan untuk mengalirkan air genang ke Sungai Klang,” katanya.

Perdana Menteri berkata beliau turut bersetuju dengan cadangan supaya beberapa bahagian benteng sungai dipecahkan atau ditebuk buat sementara, bagi mengalirkan air genang keluar ke sungai.

Dalam pada itu, Ismail Sabri berkata kerajaan mengalu-alukan sumbangan daripada pertubuhan bukan kerajaan (NGO) yang mahu menghulurkan bantuan kepada mangsa banjir, namun perlu merujuk kepada Pusat Pengurusan Bencana Daerah terlebih dahulu.

Taman Sri Muda adalah antara kawasan dilanda banjir teruk sejak Sabtu lepas, yang menyebabkan ramai penduduk terperangkap akibat bencana itu.- BERNAMA


Kaji kesesuaian kemudahan BDR gaji penuh jaga ahli keluarga uzur, suami bantu jaga anak baru lahir

KUALA LUMPUR 8 Mac. – Kerajaan mengkaji kesesuaian memperluas kemudahan Berkerja Dari Rumah (BDR) bagi sektor awam dan swasta dengan gaji penuh, bagi menjaga ahli keluarga yang uzur dan sakit serta menyokong isteri menjaga anak yang baru lahir.

Perdana Menteri Tan Sri Muhyiddin Yassin berkata, langkah tersebut bagi menggalakkan tanggungjawab bersama dan membolehkan wanita kekal dalam sektor pekerjaan serta meningkatkan produktiviti kerja golongan tersebut.

“Saya menyarankan agar Jabatan Perkhidmatan Awam dan Kementerian Sumber Manusia, melihat kesesuaian pemerluasan kemudahan ini,” katanya ketika berucap sempena Hari Wanita 2021 secara rakaman yang disiarkan di beberapa rangkaian televisyen hari ini.

Perdana Menteri berkata kerajaan juga mengkaji jika kemudahan BDR itu dapat dipanjangkan kepada wanita atau lelaki yang kematian pasangan, bagi membolehkan mereka menguruskan perkara berkaitan dengan urusan kematian yang lazimnya memerlukan masa agak lama untuk diselesaikan.

Muhyiddin secara tegas juga menggesa semua pihak, agar memberikan perhatian kepada penyediaan persekitaran kerja yang selamat termasuklah memastikan adanya usaha-usaha pencegahan daripada berlakunya gangguan seksual.

Beliau juga menyeru sektor awam dan swasta, mengambil peluang penyediaan geran kerajaan bagi penubuhan Taman Asuhan Kanak-Kanak (TASKA) di premis masing-masing, yang katanya akan memberikan kesan berganda kepada banyak pihak.

Dalam pada itu katanya, selari tema yang diangkat oleh UN Women sempena sambutan Hari Wanita Antarabangsa 2021 iaitu ‘Women in leadership: Achieving an equal future in a COVID-19 world’ Muhyiddin berkata, suara wanita perlu didengar di peringkat lebih tinggi, dan diberikan tempat sebagai pembuat keputusan yang sewajarnya, sesuai dengan bidang kepakaran masing-masing.

Memperincikan mengenai kemudahan perniagaan untuk golongan wanita, Perdana Menteri berkata di bawah MyDIGITAL dan Rangka Tindakan (Blueprint) Ekonomi Digital Malaysia, kerajaan akan menyediakan insentif yang dikenali sebagai MyKasih Kapital.

“ … iaitu suntikan modal perniagaan contohnya dalam bidang e-dagang ataupun ‘dropship’ dengan modal maksimum sebanyak RM1,000 kepada sekurang-kurangnya 2,000 orang penerima yang berkelayakan,” katanya.

Kerajaan juga akan menubuhkan Skuad WAJA, yang dibentuk melalui penyertaan komuniti wanita yang akan memberikan sokongan psikososial dan meningkatkan kesedaran tentang isu-isu jenayah, bagi menghentikan keganasan terhadap wanita, serta memperkasakan pengetahuan umum mengenai hak-hak mereka.


Melaka dijangka selesaikan vaksinasi pada November

AYER KEROH 29 Jun – Melaka diyakini mampu menjadi antara negeri terawal mencapai imuniti kelompok apabila proses vaksinasi rakyat berumur 18 tahun ke atas mampu diselesaikan selewat-lewatnya pada November.

Menteri Penyelaras Program Imunisasi COVID-19 Kebangsaan (PICK), Khairy Jamaluddin berkata, sasaran itu mampu dicapai apabila Melaka kini berupaya menampung 13,000 suntikan sehari bermula Julai ini.

“Saya jangka untuk Melaka, Insya-Allah kita akan selesaikan vaksinasi paling lewat bulan November memandangkan ia antara harapan Ketua Menteri Melaka sendiri yang sangat prihatin kepada pembukaan semula sektor ekonomi Melaka.

“Jadi, saya telah memberi jaminan akan usahakannya supaya dapat membantu Melaka mempercepatkan proses vaksinasi, selain berusaha meningkatkan kapasiti vaksin,” katanya dalam sidang media di Seri Negeri, hari ini.

Mengulas lanjut, Khairy berkata, untuk Julai sahaja, Melaka bakal menerima sejumlah 368,000 dos vaksin bagi keperluan PICK di Melaka yang mana jumlah itu jauh lebih tinggi berbanding peruntukan awal yang diterima iaitu anggaran 200,000 dos sahaja sebelum ini.


Johor, Persekutuan kerjasama pastikan pembukaan semula sempadan Malaysia – Singapura lancar

JOHOR BAHRU, 27 Mac – Kerajaan Johor dan Kerajaan Persekutuan terus bekerjasama bagi memastikan persediaan pembukaan semula sempadan negara melibatkan sempadan darat Malaysia dan Singapura pada Jumaat ini, berjalan lancar.

Menteri Besar Johor Datuk Onn Hafiz Ghazi berkata beliau juga telah mempengerusikan mesyuarat Task Force Persediaan Pembukaan Sempadan dan akan terus memantau kesiapsiagaan.

“Semoga segala urusan kita dipermudahkan. Allah Peliharakan Sultan. Allah Berkati Johor,” katanya menerusi hantaran di laman Facebook rasmi beliau hari ini.

Jumaat lepas, Perdana Menteri Datuk Seri Ismail Sabri Yaakob dan Perdana Menteri Singapura Lee Hsien Loong, menerusi kenyataan bersama yang dikeluarkan Pejabat Perdana Menteri Malaysia dan Pejabat Perdana Menteri Republik Singapura, memaklumkan kedua-dua negara bersetuju untuk membuka sepenuhnya sempadan darat bagi pengembara yang telah lengkap vaksinasi mulai 1 April, selaras dengan fasa peralihan ke endemik.

Malaysia dan Singapura juga akan membenarkan pengembara yang telah lengkap vaksinasi untuk merentas sempadan darat tanpa perlu menjalani kuarantin atau melaksanakan ujian COVID-19, termasuk ujian prapelepasan dan semasa ketibaan.- BERNAMA


LPP dan FAMA diarah lakukan intervensi segera atasi kekurangan sayur

KUALA LUMPUR, 4 Feb – Lembaga Pertubuhan Peladang (LPP) dan Lembaga Pemasaran Pertanian Persekutuan (FAMA) diarah mengambil langkah intervensi segera bagi menyelesaikan masalah kekurangan bekalan sayur di pasaran ketika ini.

Menteri Pertanian dan Keterjaminan Makanan Datuk Seri Mohamad Sabu berkata untuk jangka panjang, kementerian akan mewujudkan sistem data raya bagi mendapatkan maklumat dalam masa sebenar tentang situasi bekalan sayuran di negara ini.

Katanya sistem itu bagi memantau jenis sayuran yang sedang ditanam, jumlah pengeluaran, lokasi pengeluaran, jumlah import dan eksport, jumlah permintaan dan kos pengeluaran.

“Saya bukanlah mahir dalam bidang IT (teknologi maklumat) tetapi jika saya boleh melihat ‘dashboard’ sistem itu melalui telefon pintar sahaja, bila-bila masa kita boleh membuat persiapan awal,” katanya menerusi hantaran di Facebooknya, hari ini.


Kolej Matrikulasi dibuka Ogos, IPG pada September

PUTRAJAYA, 30 Julai – Proses pendaftaran berperingkat bagi kolej matrikulasi akan bermula dari 3 hingga 7 Ogos ini sementara Institut Pendidikan Guru (IPG) pula akan dibuka pada September.

Menteri Kanan (Kluster Keselamatan) Datuk Seri Ismail Sabri Yaakob berkata ia melibatkan 30,000 pelajar di 15 kampus manakala bagi IPG pula ia melibatkan 5,000 guru pelatih baharu dan 8,000 guru pelatih sedia ada.

“Proses pembelajaran pelajar matrikulasi akan bermula seminggu selepas sesi pendaftaran berlangsung,” katanya pada sidang media harian Perintah Kawalan Pergerakan Pemulihan (PKPP), di sini, hari ini.

Mesyuarat Khas Menteri-menteri Mengenai Pelaksanaan PKP telah meneliti dan bersetuju dengan pembentangan oleh Kementerian Pendidikan berkenaan pembukaan semula kedua-dua institusi pendidikan itu, katanya.

Ditanya sama ada kerajaan bercadang melaksanakan Perintah Kawalan Pergerakan atau PKP Pentadbiran di Napoh, Kedah susulan peningkatan kes COVID-19 melibatkan kluster Sivagangga, Ismail Sabri berkata kerajaan sedang memantau perkara itu dengan terperinci.

Namun, katanya, jika berlaku lagi penularan besar-besaran, Kementerian Kesihatan akan segera berbincang dengan Majlis Keselamatan Negara (MKN) untuk tindakan selanjutnya termasuk penutupan di lokaliti atau kawasan tertentu.

Dilaporkan semalam, sebanyak 73 tabika dan tiga taska Jabatan Kemajuan Masyarakat (Kemas) dalam Parlimen Kubang Pasu ditutup bagi mengekang penularan wabak COVID-19.

Mengenai sama ada kerajaan akan mempertimbangkan penutupan sekolah rendah susulan seorang murid tahun dua di daerah Inanam, Kota Kinabalu, disahkan positif COVID-19, Ismail Sabri berkata Kementerian Pendidikan sedang meneliti perkara itu dan akan membuat keputusan dalam waktu terdekat.

Beliau berkata keputusan yang akan diumumkan adalah sama ada membenarkan atau tidak pelajar tahun satu, dua dan tiga ke sekolah ataupun hanya pelajar yang mengambil peperiksaan dibenarkan ke sekolah.

Mengenai Task Force Operasi Pematuhan, Ismail Sabri berkata PDRM menahan 213 individu atas kesalahan ingkar arahan PKPP semalam, dan daripada jumlah itu, 22 individu direman,18 lagi dijamin dan 173 individu dikenakan kompaun.

Sementara itu, beliau berkata PDRM juga telah membuat 62 sekatan jalan raya menerusi Operasi Benteng semalam dan menahan lima warga asing atas kesalahan imigresen.- BERNAMA


Sedia rumah PPR bantu keluarga terkesan COVID-19

MACHAP 27 Okt – Kementerian Perumahan dan Kerajaan Tempatan (KPKT) memerlukan kerjasama kerajaan negeri dalam membantu menyediakan rumah Projek Perumahan Rakyat (PPR) yang kosong dalam membantu inisiatif program Rumah Ikram Keluarga Malaysia.

Timbalan Menterinya, Datuk Seri Ismail Abd Muttalib berkata, Rumah Ikram Keluarga Malaysia merupakan inisiatif KPKT bagi membantu keluarga yang kehilangan tempat berteduh akibat pandemik COVID-19.

Menurutnya, buat masa ini sebahagian daripada 1,000 unit rumah yang disediakan di bawah program itu hampir penuh manakala 1,000 unit tambahan akan disediakan bagi memenuhi permintaan semasa.

“Kita minta kerjasama kerajaan negeri untuk kenal pasti mana-mana rumah PPR yang masih kosong agar dapat disewakan kepada keluarga yang memerlukan tempat tinggal disebabkan hilang pekerjaan dan terkesan akibat COVID-19,” katanya.

Beliau berkata demikian selepas merasmikan penutupan program Mobilisasi Vaksin Komuniti (MOVAK) Outreach 2.0 negeri Melaka yang turut dihadiri Exco Kesihatan Negeri, Datuk Rahmad Mariman dan Setiausaha Kerajaan Negeri, Datuk Kamel Mohamad di Sekolah Menengah Kebangsaan (SMK) Seri Pengkalan, Alor Gajah.

Inisiatif Kediaman Rumah Keluarga Malaysia atau Rumah Ikram Keluarga Malaysia yang dilancarkan Perdana Menteri, Datuk Seri Ismail Sabri September lalu mensasarkan rumah-rumah PPR untuk dijadikan tempat berlindung bagi rakyat yang kehilangan tenpat tinggal kerana tidak mampu membayar sewa rumah akibat terkesan pandemik COVID-19.

Mereka yang layak mendapat faedah itu diberi pengecualian bayaran sewa RM124 sebulan hingga enam bulan dan tinggal selama tempoh maksimum dua tahun.

Selain itu, menurut Ismail, mana-mana rumah PPR yang dikenal pasti nanti akan diselia oleh pihaknya dan diberikan kepada mereka yang layak menikmati manfaat tersebut.

“Maka, kita harap kerajaan negeri dapat bekerjasama dan memberikan mana-mana rumah PPR yang kosong supaya kita boleh bantu lebih ramai keluarga yang tiada tempat tinggal akibat terkesan dengan COVID-19 ini,” ujarnya.

Syarat-syarat permohonan bagi Rumah Ikram Keluarga Malaysia ialah pemohon dan pasangan warganegara Malaysia, berusia 18 tahun dan ke atas, tidak memiliki rumah atau tempoh sewaan ditamatkan oleh tuan rumah dan pendapatan isi rumah tidak melebihi RM3,000 sebulan.


Penerbangan terus dijangka lonjak industri pelancongan Pulau Redang

KUALA NERUS, 31 Jan – Industri pelancongan Pulau Redang dijangka bertambah rancak dengan adanya perkhidmatan penerbangan terus dari Lapangan Terbang Sultan Abdul Aziz Shah ke Lapangan Terbang Pulau Redang menerusi kerjasama antara kerajaan negeri dengan syarikat penerbangan, SKS Airways.

Pengerusi Jawatankuasa Pelancongan, Kebudayaan dan Teknologi Digital negeri, Ariffin Deraman berkata dengan adanya perkhidmatan itu, pelancong kini memiliki pilihan sama ada untuk menggunakan jalan laut atau udara untuk ke pulau berkenaan.

“Apabila pintu sempadan negara dibuka kelak, kita jangka lebih ramai pelancong dari luar negara akan ke Pulau Redang dengan adanya akses melalui udara selain satu lagi operator, syarikat penerbangan sedia ada Berjaya Air.

“Secara tidak langsung, ia dapat memulihkan ekonomi negeri yang terjejas teruk akibat pandemik COVID-19,” katanya selepas menyambut penerbangan sulung Twin-Otter DCH6-300 yang membawa 19 penumpang hari ini.

Pesawat itu bertolak dari Lapangan Terbang Sultan Abdul Aziz Shah pada pukul 8.30 pagi dan tiba di Padang Terbang, Pulau Redang kira-kira 9.50 pagi.

Turut hadir, Setiausaha Kerajaan Negeri, Datuk Tengku Faruk Hussin Tengku Abdul Jalil dan Ketua Unit Perancangan dan Strategik SKS Airways, Hasmadi Muhamad.

Menurut Ariffin dengan adanya perkhidmatan penerbangan terus, sektor pelancongan pulau yang terpaksa ditutup pada musim tengkujuh dijangka dapat beroperasi seperti biasa.

“Selain Pulau Redang, kami juga menawarkan penerbangan terus ke Pulau Pangkor dan akan diperluas ke Pulau Tioman pada suku kedua tahun ini.

“Untuk Pulau Redang, setakat ini kekerapan hanya satu penerbangan sehari dan akan ditambah kepada dua kali sehari bermula 7 Mac depan,” katanya.- BERNAMA


Kerajaan teliti keperluan kaji semula harga siling kit ujian kendiri COVID-19

KUALA LUMPUR, 10 Mac – Kerajaan sedang meneliti keperluan mengkaji semula harga siling untuk Kit Ujian Pantas Antigen COVID-19 (Kit Ujian Kendiri) di pasaran yang dilihat antara barang keperluan rakyat ketika ini, Dewan Rakyat diberitahu hari ini.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata kerajaan mewartakan Kit Ujian Pantas Antigen COVID-19 sebagai barang kawalan di bawah Perintah Kawalan Bekalan 2021 pada 24 Nov tahun lepas dan telah dikuatkuasakan pada 1 Dis bagi memastikan keberadaan bekalan di pasaran.

“Kerajaan sentiasa mengambil kira keperluan dan kepentingan pengguna terutama dari aspek kecukupan bekalan di pasaran serta mendapatkan harga pelitup muka dan kit ujan kendiri pada harga yang tidak membebankan.

“Sehubungan itu, penguatkuasaan, pemeriksaan dan pemantauan oleh Bahagian Penguatkuasa KPDNHEP (Kementerian Perdagangan Dalam Negeri dan Hal Ehwal Pengguna) sentiasa dilakukan ke atas item berkaitan di setiap peringkat seperti pengilang, pemborong dan peniaga,” katanya pada Waktu Pertanyaan Menteri, hari ini.

Beliau berkata demikian ketika menjawab soalan Cha Kee Chin (PH-Rasah) mengenai adakah kementerian akan mengkaji semula dan mengurangkan harga siling pelitup muka serta kit ujian kendiri COVID-19, seterusnya menetapkan harga siling oximeter dan penyukat suhu yang menjadi barangan keperluan ketika ini.

Menjawab cadangan Cha berkaitan penetapan harga siling bagi peranti oximeter dan penyukat suhu, Nanta berkata ketetapan harga bagi peranti itu akan dilaksanakan sekiranya perlu.

Menjawab soalan tambahan mengenai usaha kerajaan dalam mengawal kualiti barangan bagi pelitup muka dan Kit Ujian Kendiri di pasaran, Nanta berkata kementerian itu sedang memperhalusi perkara berkenaan bagi memastikan kualitinya bertaraf standard perubatan.

“Bukan sekadar harga sahaja (yang dipantau) tetapi juga kita ingin memenuhi kualiti. Perkara itu sedang kita teliti dan akan wartakan standardnya nanti.

“Berhubung dengan Kit Ujian COVID-19 tadi, sememangnya ia di bawah bidang kuasa MDA (Pihak Berkuasa Peranti Perubatan) di bawah Kementerian Kesihatan. Jadi kementerian ini akan terus bekerjasama dengan MDA untuk memantau secara berterusan berhubung perkara itu bagi memastikan peranti ini berkualiti (di pasaran),” katanya.-BERNAMA


Kes cuai khatan: Permohonan kerajaan, empat pihak tangguh bayaran ganti rugi ditolak

KUALA LUMPUR, 26 Julai – Mahkamah Tinggi di sini hari ini menolak permohonan Kerajaan Malaysia dan empat pihak lain untuk menangguhkan pelaksanaan penghakiman berhubung pembayaran ganti rugi berjumlah RM3.1 juta kepada seorang pemuda yang terpotong kepala alat sulitnya ketika berkhatan 12 tahun lepas.

Selain kerajaan, empat pihak yang merupakan defendan ialah pegawai perubatan dan pengarah Hospital Kuala Lipis di Pahang serta doktor pakar dan pengarah Hospital Selayang di Selangor.

Hakim Datuk Akhtar Tahir membuat keputusan itu selepas mendapati tiada keadaan istimewa membolehkan mahkamah memberi penangguhan pelaksanaan penghakiman dipohon kesemua defendan.

“Alasan rayuan telah difailkan (oleh kelima-lima defendan) di Mahkamah Rayuan dan kesukaran prosedur untuk pengeluaran wang daripada Perbendaharaan bukanlah suatu keadaan yang khas dan istimewa,” katanya.

Hakim itu berkata kerisauan berhubung wang yang diberikan kepada pemuda itu tidak dapat dikembalikan jika kelima-lima defendan menang dalam rayuan mereka di Mahkamah Rayuan bukan merupakan keadaan istimewa yang mewajarkan mahkamah memberi penangguhan pelaksanaan penghakiman.

“Rayuan di Mahkamah Rayuan tidak akan mengambil masa yang lama untuk didengar. Jadi, tidak mungkin wang sebanyak itu (RM3.1 juta) dapat dibelanjakan dalam masa yang singkat. Oleh itu, permohonan tersebut ditolak dengan kos RM3,000,” katanya.

Kelima-lima defendan itu merayu terhadap keputusan Hakim Akhtar pada 7 April lepas, yang memberikan ganti rugi berjumlah RM3.1 juta kepada pemuda berusia 22 tahun, yang menang dalam kes saman itu.

Dalam penghakiman bertulis yang dikeluarkan pada 27 Mei lepas, hakim itu berkata kelewatan kakitangan perubatan merawat kecederaan lelaki itu telah melenyapkan harapan untuk menyelamatkan alat sulitnya.

Lelaki itu, yang memfailkan saman pada 19 Julai 2018 melalui ibunya, mendakwa proses bersunat pada 13 Dis 2010 ke atasnya tidak dilakukan mengikut prosedur ditetapkan sehingga menyebabkan seluruh kepala zakar terpotong.

Akibat kecacatan kekal itu, ibu mangsa mendakwa anaknya yang ketika kejadian berusia 10 tahun telah berubah sikap menjadi amat pendiam dan tidak suka berkawan dengan rakan sebaya.


Loji tenaga solar Hanwha Energy di Malaysia mulakan operasi

SEOUL, 14 Dis – Syarikat tenaga boleh baharu Korea Selatan, Hanwha Energy Corp, pada Isnin berkata loji janakuasa tenaga solar 48-megawatt di Malaysia sudah mula beroperasi dan memulakan pengeluaran komersial, lapor agensi berita Yonhap.

Pada 2017, Hanwha Energy menerima surat lantikan projek bernilai US$400 juta daripada syarikat utiliti milik kerajaan Tenaga Nasional Berhad (TNB) untuk membina loji itu di Perlis, tambahnya.

Di bawah projek itu, Hanwha Energy akan menyediakan sekitar 65,000 megawatt jam tenaga elektrik, cukup untuk kegunaan 15,000 isi rumah, bagi tempoh 21 tahun, kata syarikat itu.- BERNAMA


Polis nafi gambar tular kompaun RM30,000 langgar SOP Aidilfitri

SEREMBAN 14 Mei – Polis menafikan penularan gambar tular di media sosial berhubung pelaksanaan operasi pihak polis yang mengenakan kompaun sebanyak RM30,000 kepada orang awam atas kesalahan melanggar prosedur operasi standard (SOP) Aidilfitri 2021.

Ketua Polis Daerah Nilai Supt Mohd Fazley Ab Rahman berkata sebaliknya ia merupakan gambar pemeriksaan rumah ke rumah pada hari raya pertama Aidilfitri di kawasan perumahan di Nilai Impian, Nilai, semalam.

“Gambar itu telah disalah tafsir sebagai tindakan kompaun. Kejadian sebenar adalah polis melakukan tinjauan bersama dengan pihak media untuk melihat  kadar pematuhan penduduk terhadap SOP Aidilfitri di kawasan berkenaan.

“Dalam tinjauan itu, kami mendapati kadar pematuhan penduduk di kawasan perumahan berkenaan berada pada tahap tinggi dan tiada sebarang aktiviti yang melanggar SOP ditetapkan oleh Majlis Keselamatan Negara (MKN),” katanya ketika dihubungi Bernama di sini, hari ini.

Gambar tular di Twitter itu memaparkan pemilik akaun ‘No War But Class War’ menaik status ‘Area Rumah Aku Nilai Impian.Tuan Rumah RM25K, Tetamu RM5K.

Jelasnya, orang ramai dinasihatkan agar menghentikan sebarang penyebaran gambar atau berita tidak tepat untuk dimuat naik atau dikongsi di laman sosial.


PGA7 rampas ubat batuk bernilai RM192,000

Pegawai Pemerintah Medan PGA7 Superintendan Azhari Nusi berkata pihaknya turut menahan seorang lelaki berusia 21 tahun yang juga pemandu lori membawa barangan rampasan berkenaan.

Beliau berkata rampasan dilakukan selepas pasukannya menerima maklumat berkaitan sebuah lori jenis Hicom Perkasa yang dilihat dalam keadaan mencurigakan di hadapan Sekolah Pendidikan Khas Kelantan di Pasir Mas.

“Hasil pemeriksaan lanjut di bahagian belakang lori tersebut menjumpai sebanyak 40 kotak berwarna coklat yang mana di dalam kotak-kotak tersebut didapati ada pula sebanyak 160 gelen cecair ubat batuk,” katanya dalam kenyataan di sini hari ini.

“Bekalan ubat batuk jenis Kodien ini adalah untuk pasaran tempatan dan juga sebahagian lagi untuk diseludup masuk ke Thailand bagi pemprosesan lanjut di negara tersebut,” katanya.

Susulan rampasan itu, Azhari berkata polis juga telah menahan suspek yang juga pemastautin tetap serta dan merampas kesemua barang kes untuk tindakan lanjut.

Katanya, hasil daripada ujian saringan awal polis mendapati suspek negatif dadah tetapi polis akan terus membangunkan risikan maklumat berkaitan suspek lain yang mungkin terlibat dengan pembekalan ubat batuk secara haram ini.

“Kesemua suspek dan barang rampasan telah diserahkan kepada Ibu Pejabat Polis Daerah (IPD) Pasir Mas untuk siasatan lanjut mengikut Seksyen 12(2) Akta Dadah Berbahaya 1952,” katanya.


DUN KUALA LINGGI: Meriahkan semula Kompleks Ikan Bakar Terapung

KUALA LINGGI 31 Mac – Kompleks Ikan Bakar Terapung Kuala Sungai Baru, akan dibangunkan semula selepas sekian lama sepi tanpa aktiviti perniagaan.

Ahli Dewan Undangan Negeri (ADUN) Kuala Linggi, Rosli Abdullah berkata, lawatan juga sudah dibuat untuk melihat sendiri keadaan terkini kompleks itu.

“InsyaAllah kita akan bangunkan semula kawasan ini, kembalikan seperti masa lalu yang penuh dengan pelancong dan masyarakat sekitar datang untuk makan serta beriadah.

“Pada kunjung hormat kepada Yang Dipertua Majlis Perbandaran Alor Gajah (MPAG) sebelum ini saya juga ada menyatakan hasrat dan komitmen kita, saya tidak mahu tempat ini terbiar, fasiliti makin teruk jadinya,” katanya menerusi hantaran di Facebooknya 28 Mac lalu.

Ketika lawatan itu Rosli ditemani Pegawai Perhubungan MPAG Muhammad Padeli Baba, turut meninjau kemudahan di kompleks berkenaan seperti ruang makan, tandas dan pondok untuk pengunjung berehat.


Tiada lagi kuarantin di rumah

KUALA LUMPUR 21 Julai – Mana-mana warga asing atau rakyat Malaysia yang pulang dari luar negara, perlu menjalani prosedur Kuarantin Wajib selama 14 hari di stesen kuarantin yang ditetapkan oleh kerajaan, bermula 24 Julai dan bukan lagi di rumah.

Menteri Kanan (Kluster Keselamatan) Datuk Seri Ismail Sabri Yaakob berkata, mereka yang terlibat perlu menanggung sepenuhnya kos kuarantin di stesen kuarantin, sama ada di Institut Latihan Awam atau hotel, berdasarkan kos yang telah dipersetujui sebelum ini.

Keputusan ini dibuat semasa Mesyuarat Khas Menteri-Menteri Mengenai Perintah Kawalan Pergerakan (PKP) hari ini, katanya, pada sidang media perkembangan PKP Pemulihan (PKPP) di bangunan Parlimen di sini, hari ini.